Isu banjir di Selangor bukan seperti pindah istana Balqis – Exco

SHAH ALAM: Exco Infrastruktur dan Pertanian, Izham Hashim memberitahu isu banjir di Selangor bukan boleh diselesaikan dalam satu malam seperti sejarah memindahkan istana Ratu Balqis.

Beliau mengulas dakwaan kerajaan negeri lambat bertindak untuk melaksanakan projek tebatan banjir yang memerlukan penyelesaian beberapa perkara termasuk isu tanah, kejuruteraan dan proses perolehan atau tender.

“Isu banjir adalah isu besar yang perlu melalui prosedur tertentu kena tengok tanah milik siapa, kena dapatkan kelulusan reka bentuk kejuruteraan dan bukan semua boleh kerja kontrak boleh diberi secara ‘lantikan terus’ nanti SPRM soal jabatan kami pula.

“Sebab itu kita ada pelan jangka masa pendek, sederhana dan panjang.

“Kebanyakan projek utama tebatan banjir akan dilaksanakan mulai Januari tahun hadapan bernilai keseluruhan lebih RM6 bilion termasuk peruntukan daripada Kerajaan Persekutuan sebanyak RM4.7 bilion untuk pelencongan air Sungai Damansara.

“Selain pelencongan air, projek tebatan banjir melalui Jabatan Pengairan dan Saliran (JPS) itu juga akan dilaksanakan di Sungai Langat, Sungai Klang, Sungai Kapar Kecil dan Kapar Besar serta Sungai Kuyoh.

“Kesemua projek diselaraskan di bawah Jawatankuasa Skim Jaminan Air Mentah (SJAM)  yang pada asalnya untuk mengurus masalah pencemaran sungai dan gangguan bekalan air, namun kemudian dikembangkan kepada pengendalian banjir dan kecemasan.

“Projek berkenaan dibahagikan kepada fasa jangka pendek dan sederhana antaranya pembinaan kolam takungan air baharu di Taman Sri Muda berhampiran Lebuhraya Kemuning Shah Alam (LKSA) bernilai RM15 juta di bawah JPS,” katanya pada sidang media di sini hari ini.

Selain itu, Izham berkata, Majlis Bandaraya Shah Alam (MBSA) akan melaksanakan Pelan Tindakan Banjir Shah Alam (SASuD) bernilai keseluruhan RM302 juta bagi tempoh 2022 hingga 2025 yang mana sebahagian projek bernilai RM20 juta akan dilaksanakan di Taman Sri Muda pada bulan hadapan dan dijangka siap pada Mac 2023.

“Fokus kita kepada Taman Sri Muda juga, terdapat projek bernilai RM160 juta iaitu pembinaan tembok banjir dan RM450 juta di Sungai Damansara.

“Sementara itu di Sungai Damansara juga pelencongan air ke Tasik Ladam akan dilaksanakan menerusi projek daripada Kerajaan Persekutuan.

“Gelombang banjir di Taman Sri Muda, Seksyen 25 mungkin berulang jika cuaca buruk pada musim tengkujuh seperti Disember tahun lalu.

“Kebanyakan projek utama tebatan banjir seperti pendalaman Sungai Klang pembinaan kolam takungan baharu dan pelencongan aliran Sungai Damansara pula dijangka bermula Januari tahun hadapan,” katanya.

Izham memberitahu, pelbagai langkah awal diambil melibatkan perbelanjaan sebanyak RM11.5 juta seperti pembinaan ban, pembelian set generator dan pam air baharu sedang dilaksanakan dan situasi diramal tidak seteruk yang lalu.

Pelan jangka pendek seperti pembinaan ban di Sungai Klang dan Sungai Rasau bernilai RM2 juta, serta penempatan 15 pam air termasuk dua jenis mudah alih di sana sedang dilaksanakan.

“Fokus peringkat awal ketika ini adalah di Taman Sri Muda apabila kawasan tersebut dikenal pasti sebagai paling rendah dan akan menerima limpahan air dari hulu Sungai Klang di Gombak dan Kuala Lumpur apabila hujan lebat.

“Usaha kerajaan adalah untuk memastikan limpahan air dapat dilencongkan dan dilepaskan di kolam-kolam yang dikenal pasti.

“Pam sudah beli, ban sudah siap. Selain itu, kerajaan negeri turut membeli set generator baharu sebagai ganti sekiranya pencawang elektrik di sana tidak berfungsi akibat ditenggelami air untuk menghidupkan pam dan pintu air, menerusi peruntukan tersebut,” katanya.

“Bermula Januari 2023 juga, kerajaan negeri melalui syarikat Pemerbadanan Menteri Besar (MBI) bersama Landasan Lumayan Sdn. Bhd. akan melaksanakan projek pendalaman Sungai Klang sepanjang 56 kilometer dari sempadan Selangor-Kuala Lumpur bernilai RM700 juta.

“Sebagai permulaan, pendalaman sungai di kawasan Taman Sri Muda bernilai RM155 juta akan dilaksanakan terlebih dahulu untuk mendalamkan 30 peratus hingga 50 peratus berbanding paras 1.5 meter sekarang dan keseluruhannya dijangka siap dalam masa tiga tahun,” jelasnya.

Tambah Ahli Dewan Undangan Negeri (ADUN) Pandan Indah itu lagi, terdapat 98 kolam tadahan dikenal pasti sebagai tempat takungan air banjir termasuk 21 yang dalam perancangan dan baharu dibina serta 29 daripadanya berhampiran Sungai Klang.

Author

Tun Puteh Wanti

View all posts

View all posts


Malaysia kecam tindakan bakar al-Quran di Denmark

PUTRAJAYA: Malaysia mengecam sekeras-kerasnya perbuatan keji membakar al-Quran di Denmark pada 24 Mac dan 31 Mac.

Menurut Kementerian Luar (Wisma Putra) dalam satu kenyataan hari ini, perbuatan keji itu bukan kali pertama dilakukan di Denmark pada tahun ini.

Di sebalik bantahan dan kecaman yang disuarakan oleh umat Islam di seluruh dunia, kerajaan Denmark dilihat masih enggan menghentikan perbuatan yang sama sekali tidak boleh diterima itu.

“Perbuatan Islamofobia yang dilakukan pada Ramadan ketika umat Islam dituntut untuk bersabar itu disifatkan bertujuan menyebarkan kebencian dan hasutan untuk keganasan,” menurut kenyataan itu.

Malaysia menggesa kerajaan Denmark mengambil tindakan serius terhadap pelaku dan tidak menganggap tindakan keji itu sebagai kebebasan bersuara.

Selain itu, Malaysia turut menggesa masyarakat antarabangsa untuk berusaha sebaik mungkin bagi memastikan kitab suci agama dihormati dan dilindungi sepenuhnya sambil mengambil tindakan yang signifikan untuk memerangi Islamofobia dan menggalakkan kehidupan yang harmoni, aman serta damai dalam kalangan rakyat yang berbeza agama selaras dengan Hak Asasi Manusia.

Sejak beberapa bulan kebelakangan ini terdapat tokoh atau kumpulan Islamofobia di utara Eropah dan negara-negara Nordik, terutamanya di Denmark dan Sweden yang bertindak membakar al-Quran atau merancang untuk melakukannya. – BERNAMA


Rakaman CCTV kemalangan maut di SUKE dihantar ke makmal forensik

Ketua Polis Daerah Ampang Jaya, ACP Mohd Azam Ismail berkata setakat ini, tiada tangkapan dilakukan pihaknya berhubung kes itu.

“Bedah siasat terhadap mangsa telah selesai dijalankan di Hospital Ampang semalam (15 Jun) dan sebab kematian ialah kecederaan yang pelbagai akibat kemalangan jalan raya. Jenazah mangsa telah diserahkan kepada waris, pada hari yang sama selesai bedah siasat,” katanya dalam kenyataan hari ini.

Dalam kejadian tengah hari kelmarin, mangsa Ahmad Fadzil Omar Azaddin, 64, meninggal dunia selepas terjatuh dari jejambat lebuh raya berkenaan dengan ketinggian 30 meter, akibat mengelak daripada melanggar sebuah motosikal yang melawan arus.

Allahyarham yang menunggang motosikal jenis Ducati Panigale, maut di lokasi kejadian dan rakaman CCTV kejadian berkenaan tular menerusi media sosial sejak kelmarin.

Mohd Azam meminta saksi kejadian, untuk tampil menyalurkan maklumat bagi membantu siasatan di balai polis berhampiran atau berhubung terus dengan Pegawai Penyiasat Trafik Ibu Pejabat Polis Daerah Ampang Jaya Insp Muhamad Yusaiful Muhamat Basir di talian 011-1307 8348. – BERNAMA


Replika baju Jalur Gemilang terpanjang Sudirman dipamerkan sempena Bulan Kebangsaan

KUALA LUMPUR: Replika baju bendera Malaysia terpanjang pernah dipakai oleh Allahyarham Datuk Sudirman Arshad, kini boleh dilihat secara dekat di pusat membeli-belah Fahrenheit88 di sini, dipamerkan untuk tatapan orang ramai sempena Bulan Kebangsaan.

Replika baju ikonik itu ditempatkan di pameran ‘Warisan Sudir: Tribute Kepada Penghibur No 1 Asia’, yang berlangsung di tingkat dua pusat beli-belah itu.

Pengarah Bahagian Arkib Negarawan Arkib Negara Malaysia Hanizah Jonoh berkata replika baju berukuran 120 meter panjang itu pernah dipakai penyanyi berkenaan semasa membuat persembahan di Majlis Penutupan Sukan SEA ke-15 pada 31 Ogos 1989 di Stadium Merdeka.

“Baju asal (bendera Malaysia terpanjang) berada dalam simpanan Arkib Negara namun dalam keadaan kurang sesuai untuk dibawa dan dipamerkan kepada umum buat masa ini.

“Jadi pihak Fahrenheit88 membuat satu replika dengan saiz dan material serupa bagi memberi peluang kepada orang ramai melihat baju ikonik ini secara dekat,” katanya kepada Bernama pada majlis perasmian pameran itu di sini pada Khamis.

Pameran itu dirasmikan oleh Pemangku Raja Pahang Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah yang turut berkenan melawat lebih 60 koleksi peribadi penghibur berbakat itu.

Antara koleksi lain dipamerkan adalah beberapa baju sebenar yang pernah dipakai ketika membuat persembahan, baju songket semasa sesi fotografi, topi, tanjak serta kulit album.

Hanizah berkata menerusi pameran berkenaan penyanyi tersohor itu dapat diangkat sebagai ikon patriotik negara memandangkan beliau terbukti mempunyai jiwa patriotisme tinggi yang sering dizahirkan ketika membuat persembahan.

Selain itu katanya pameran itu juga diharap dapat mengimbau kembali zaman kegemilangan Allahyarham dalam kalangan peminat dan generasi muda serta memupuk semangat patriotik dalam kalangan masyarakat.

Pameran julung kali itu diadakan bermula Jumaat lepas hingga 30 September ini bersempena sambutan Hari Kebangsaan yang ke-65. – BERNAMA


KKM, JPA digesa bincang Mogok Doktor Kontrak – CEO KPMC

KAJANG: Dua kementerian digesa untuk duduk semeja berbincang mengenai penyelesaian isu mogok doktor kontrak yang seolah-olah menjadi polemik bermusim, dan semakin kritikal.

Sebagai pemain industri, Ketua Pegawai Eksekutif Kajang Plaza Medical Centre (KPMC), Datuk Saroni Judi berkata, dua kementerian berkenaan iaitu Kementerian Kesihatan Malaysia (KKM) dan Jabatan Perkhidmatan Awam (JPA).

Katanya, KKM dan JPA perlu berdepan isu ini kerana ia babitkan sekuriti (keterjaminan) dan kebajikan pekerja.

“Saya ingin berkongsi fakta, isu doktor kontrak bermula 2017 sehingga 2022, 3,400 doktor kontrak letak jawatan daripada 29,548 keseluruhan doktor kontrak atau 11.5 peratus.

“Lagi membimbangkan, daripada jumlah itu pada tahun 2022 sahaja 1,354 doktor kontrak letak jawatan dan kadar meningkat dari tahun ke tahun.

“Mengikut fakta kajian daripada 70,000 sampel doktor, 2,558 doktor kontrak mengalami stress, 3,475 keresahan dan 2,123 kemurungan, ini harus diberi perhatian.

“Berbalik kepada mogok doktor mogok, isu sebenarnya yang mereka mahu adalah sekuriti iaitu lantikan terus ke jawatan tetap tanpa syarat serta lain-lain tuntutan dan inilah perlu dibincangkan KKM dan JPA,” katanya ketika ditemui media di pejabatnya di KPMC, di sini.

Beliau berkata demikian ketika diminta mengulas mengenai mogok doktor kontrak selama tiga hari di seluruh negara bermula hari ini, susulan dikatakan kecewa dan tertekan dengan sistem penjagaan kesihatan negara.

Saroni juga mendakwa, prinsip pegawai perubatan adalah fokus kepada pesakit, namun jika berlaku piket atau demonstrasi daripada mereka, bermakna isu berkenaan kritikal.

“Ini bermakna sistem perlu diperbetulkan,” katanya.

Menurut akaun Instagram ‘Mogok Doktor Malaysia’ setakat semalam, mereka merancang meneruskan mogok berkenaan dengan mengambil cuti sakit dan cuti kecemasan tetapi tidak membabitkan perhimpunan.

Langkah itu adalah protes terhadap sistem tidak adil dan gaji rendah dalam sektor penjagaan kesihatan awam.

Kumpulan itu juga memberi amaran kira-kira 3,000 doktor kontrak akan meletak jawatan daripada KKM secara berperingkat.

Menteri Kesihatan, Dr Zaliha Mustafa, dilaporkan berkata Pengarah Kesihatan negeri dan hospital di seluruh negara diarah berada dalam keadaan berjaga-jaga, sebagai persediaan sekiranya kumpulan doktor kontrak meneruskan rancangan mengadakan mogok.

Peringatan yang dikeluarkan KKM terhadap penjawat awam supaya tidak menyertai mana-mana perhimpunan haram adalah selaras Surat Edaran Ketua Pengarah Perkhidmatan Awam bertarikh 30 Jun 2011.

Surat itu kembali disiarkan di Facebook KKM dengan Unit Integriti kementerian itu menyatakan pembabitan penjawat awam dalam perhimpunan haram adalah melanggar Peraturan 4 (1) dan 4(2), P.U.(A) 395/1993.

Author

Tun Puteh Wanti

View all posts

View all posts


DASH catat kemalangan maut pertama libatkan penghantar makanan

KUALA LUMPUR: Lebuhraya Bertingkat Damansara-Shah Alam (DASH) yang dibuka pada Jumaat lepas, mencatat kemalangan maut pertama melibatkan seorang penghantar makanan apabila motosikal ditunggangnya terbabas dan melanggar pembahagi jalan di lebuh raya itu, tengah malam tadi.

Ketua Polis Daerah Petaling Jaya, ACP Fhakhrudin Abdul Hamid berkata, pihaknya menerima laporan berhubung kejadian yang berlaku di KM15.7 dari arah Penchala ke Denai Alam itu pada 12.05 tengah malam.

Beliau berkata, lelaki berusia 24 tahun itu disahkan meninggal dunia di tempat kejadian dan dibawa ke Pusat Perubatan Universiti Malaya untuk proses bedah siasat.

“Siasatan lanjut berhubung kejadian masih dijalankan untuk mengenal pasti punca kematian manakala kes disiasat di bawah Seksyen 41 Akta Pengangkutan Jalan 1987,” katanya dalam kenyataan hari ini.

Orang ramai yang mempunyai maklumat berhubung kejadian diminta menghubungi Pegawai Penyiasat Trafik Insp Muhammad Hisyam Azih di talian 017-7378704 bagi membantu siasatan.

Lebuhraya sepanjang 20.1 kilometer dengan 13 persimpangan keluar masuk itu dibuka mulai 12.01 tengah malam, Jumaat lepas (14 Okt).

DASH menghubungkan tiga lebuh raya utama iaitu Lebuhraya Koridor Guthrie (GCE), Lebuhraya Damansara-Puchong (LDP) dan Lebuhraya Skim Penyuraian Trafik Kuala Lumpur Barat (SPRINT). – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Ustaz dibelasah kerana fitnah?

KUALA LIPIS: Bahaya fitnah boleh menimbulkan kebencian orang terhadap pihak yang ditohmah.

Kadang-kadang orang yang dibenci itu adalah orang yang tidak dikenali, hanya mendengar cerita dari pihak yang menyampaikan.

Hari ini dunia warganet sekali lagi gempar apabila seorang ustaz dipukul dipercayai kerana fitnah disampaikan oleh salah seorang pelajar di Maahad Tahfiz Darul Fikri Al Mahmudiah Kg Tempoyang, Kuala Lipis, Pahang.

Perbuatan itu telah dirakam dan ditularkan di media sosial yang memperlihatkan seorang lelaki tidak berpakaian sedang marah dan memukul ustaz berkenaan.

Difahamkan insiden berlaku atas rasa tidak puas hati kerana anak suadaranya kena buli di sekolah tahfiz tersebut.

Bagaimanapun isu sebenar dikatakan pelajar berkenaan berhutang dengan ustaz itu sebanyak RM200 tetapi memaklumkan kepada bapa saudaranya bahawa dia dibuli.

MEDIA VARIASI sedang mendapatkan maklumat lanjut mengenai kisah yang ditularkan ini.

Author

Tun Puteh Wanti

View all posts

View all posts


Dua hari tayangan raih RM1.1 juta, netizen ‘enjoy’ tengok Didi & Friends The Movie

CYBERJAYA: Filem animasi negara, Didi & Friends The Movie berjaya meraih RM1.1 juta dalam masa dua hari tayangan.

Meninjau di media sosial, rata-rata rakyat Malaysia khususnya golongan ibu bapa berpendapat bahawa filem berdurasi 104 minit itu menarik dan berbaloi untuk ditonton di pawagam.

Malah, ada juga yang mengatakan filem animasi yang menjadi tarikan anak-anak kecil itu juga berjaya membuatkan golongan dewasa ‘menangis’ saat menontonnya.

Dalam pada itu, filem yang menampilkan aksi pengembaraan penuh hiburan dengan watak utama iaitu Didi, Nana dan Jojo nyata terselit banyak pengajaran.

Untuk rekod, filem Didi & Friends The Movie ini mengisahkan pengembaraan Didi, Nana dan Jojo ke dunia Muzika demi mencari penawar ajaib untuk Pak Beruang yang jatuh sakit.

Pelbagai halangan dan rintangan mereka alami termasuklah berdepan dengan lanun langit yang menakutkan.

Untuk ketahui lebih lanjut, saksikan filem pengembaraan muzikal ini di pawagam berdekatan anda.

Author

Diyana Rahip

View all posts

View all posts


Gangguan bekalan elektrik di Sabah akibat cuaca tidak menentu

KOTA KINABALU: Sabah Electricity Sdn Bhd (SESB) dengan bantuan kontraktor yang dilantik sedang giat melaksanakan kerja-kerja pemulihan bekalan elektrik yang terputus akibat cuaca tidak menentususulan angin kencang dan hujan lebat sejak dua hari lepas.

Pengurus Besar Kanan (Pengurusan Aset) SESB, Idris Mohd Noor, berkata angin kencang serta hujan lebat yang melanda pantai barat dan pedalaman Sabah sejak Jumaat lalu menyebabkan tiang elektrik, pokok tumbang, hakisan tanah serta banjir kilat di beberapa kawasan.

Beliau berkata antara kawasan yang dikenal pasti banyak mengalami gangguan bekalan elektrik  disebabkan kejadian ini adalah Kota Kinabalu, Papar, Keningau, Tenom, Kota Belud, Kudat dan Wilayah Persekutuan Labuan.

“Kejadian ini turut mengakibatkan banyak pepasangan SESB mengalami kerosakan teruk dan seterusnya mengakibatkan gangguan bekalan elektrik kepada pengguna.

“Anggota kerja teknikal SESB yang sedang bercuti menyambut perayaan Hari Raya Aidiladha turut diarahkan untuk membantu dan mempercepatkan proses pemulihan  bekalan elektrik di kawasan terlibat,” katanya menerusi kenyataan di sini, pada Ahad malam.

Idris berkata pasukan SESB siap sedia untuk bertugas berterusan dengan mengambil tindakan pembaikan atas semua aduan yang meningkat mendadak disebabkan cuaca tidak menentu dan keutamaan kerja pemulihan ini diberikan kepada tempat kritikal seperti hospital dan melibatkan keselamatan pengguna.

Justeru, katanya, SESB amat menghargai kesabaran dan kerjasama pengguna sepanjang tempoh pemulihan bekalan ini dan SESB terus bersedia 24 jam memantau  bekalan elektrik berikutan keadaan cuaca yang tidak menentu.

Jabatan Meteorologi Malaysia (MetMalaysia), dalam kenyataan pada Ahad, memaklumkan cuaca tekanan rendah di barat Filipina dijangka bergerak menuju ke timur Vietnam mulai hari ini hingga Rabu ini yang berpotensi membawa angin baratan yang kuat dan boleh menyebabkan kejadian garis badai.

Keadaan itu boleh mengakibatkan hujan lebat berserta ribut petir dan angin kencang di utara Sarawak (Bintulu, Miri dan Limbang), barat Sabah dan Labuan hingga  Selasa ini dan negeri utara Semenanjung mulai Isnin hingga Rabu ini.

Sementara itu, Penolong Pengarah Bahagian Operasi, Jabatan Bomba dan Penyelamat Malaysia (JBPM) Sabah, Misran Bisara, berkata kira-kira 40 kes kejadian pokok tumbang berlaku di negeri ini sejak Ahad malam akibat angin kencang dan hujan lebat itu.

Beliau berkata laporan tertinggi diperoleh daripada daerah Kuala Penyu dengan 10 kes ini diikuti Penampang (8 kes), Kota Kinabalu (5 kes ), Tuaran (4 kes)  dan dan selebihnya di daerah lain termasuk Sipitang, Kunak, Kudat, Kimanis, Papar dan Beaufort.

“Tiada kemalangan jiwa dilaporkan setakat ini. Orang ramai dinasihatkan untuk mengambil langkah berjaga-jaga dan sentiasa mengambil langkah keselamatan,” katanya ketika dihubungi pemberita.

Sementara itu, Pusat Gerakan Operasi (PGO) JBPM Sabah,  dalam kenyataan, memberitahu seorang wanita berusia 51 tahun cedera di bahagian bahu akibat dihempap pokok ketika berkebun di Kampung Kalanggan, Penampang, petang Ahad.

Pasukan bomba menerima laporan kejadian pada jam 3.12 petang dan mengalihkan pokok yang tumbang itu dengan bantuan orang kampung, sebelum mengeluarkan mangsa dan operasi tamat jam 5.59 petang tadi. – BERNAMA


Kerajaan digesa tubuh RCI siasat operasi pusat pemulihan

KUALA LUMPUR: Satu jawatankuasa suruhanjaya siasatan diraja (RCI) perlu ditubuhkan bagi menyiasat pusat pemulihan yang beroperasi di bawah nama madrasah dan pertubuhan kebajikan di seluruh negara.

Perkara itu dikemukakan oleh Pengerusi Sekretariat Gabungan NGO Selangor, Datuk Nazilah Idris.

Katanya, ini berikutan pelbagai pihak tampil meninggalkan komen mendakwa pernah menjadi mangsa dera di premis sedemikian.

Ia susulan isu pelajar mendakwa didera ala militan yang tular di media sosial.

“Saya baca komen netizen di media sosial, buat kenyataan daripada video tular tentang isu ini. Kita nampak modus operandi sama, sampai nak minta keluarkan anak, tak bagi duit, kena bagi kambing, kambing pula jenis hidup.

“Apa signifikannya untuk keluarkan anak daripada madrasah, kena bagi seekor kambing? Benda ini berlaku kepada mereka yang sama mengalami macam mana mangsa lalui.

“Jadi, saya cadang kepada kerajaan tubuh RCI, minta polis juga siasat isu ini berdasarkan komen netizen, ambil komen-komen ini sebagai leading to evidence,” katanya kepada MEDIA VARIASI.

Baru-baru ini wakil madrasah dikenali Ridzuan tampil mengesahkan madrasah berkenaan menjalankan pusat pemulihan dadah secara tidak sah sejak 2002 dan hanya sebuah pertubuhan yang berdaftar dengan Jabatan Pendaftaran Pertubuhan (RoS).

Ketua Pengarah AADK, Sutekno Ahmad Belon turut menafikan dakwaan agensi berkenaan terlibat kerjasama dengan madrasah berkaitan.

MEDIA VARIASI sebelum ini melaporkan, pendedahan pelajar didera ala militan ketika mengikuti ‘rawatan pemulihan’ di madrasah di Shah Alam.

Susulan itu, lelaki dikenali Hafiz tampil mendedahkan di akaun Twitter hafizfiz18, kronologi kejadian menimpa adiknya yang didakwa didera selepas keluarga menghantarnya atas tujuan untuk berubat.

Author

Tun Puteh Wanti

View all posts

View all posts


Pelakon, tiga rakan didakwa edar dadah

KUALA LUMPUR: Seorang pelakon dan tiga rakannya dihadapkan ke Mahkamah Majistret di sini pada 10 Januari lepas atas pertuduhan mengedar dadah jenis kanabis di sebuah kedai vape.

Pertuduhan ke atas pelakon drama ‘Hati Tanpa Rasa’, Said Muhammad Ismail Said Pakir, 29; Sarvinder Singh Hernam Singh, 23; Delson Dean Samson Akmal, 26; dan Muhammad Amir Hafiz Zamani, 30, dibacakan di hadapan Majistret Wong Chai Sia.

Tiada pengakuan direkodkan daripada Said Muhammad Ismail yang juga pemilik kedai vape, dua pekerja kedai itu, Delson Dean dan Sarvinder Singh serta penjual burger, Muhammad Amir Hafiz kerana kes itu di bawah bidang kuasa Mahkamah Tinggi.

Mengikut pertuduhan, mereka didakwa bersama-sama mengedar kanabis anggaran berat 494 gram, di sebuah kedai vape di Taman OUG Parklane, Off Jalan Klang Lama di sini, pada 9.45 malam, 3 Januari lepas.

Pertuduhan dikemukakan mengikut Seksyen 39B (1) (a) Akta Dadah Berbahaya 1952 dan boleh dihukum di bawah Seksyen 39B (2) akta sama dan dibaca bersama Seksyen 34 Kanun Keseksaan.

Seksyen itu memperuntukkan hukuman mati atau dikenakan hukuman sebat tidak kurang daripada sembilan sebatan dan penjara seumur hidup, jika sabit kesalahan.

Pada sebutan kes di hadapan majistret sama hari ini, Timbalan Pendakwa Raya Sareeka Balakrishnan memohon tarikh sebutan baharu berikutan laporan kimia berhubung kes itu belum diterima dan mahkamah menetapkan 31 Mac untuk sebutan kes.

Prosiding itu dihadiri peguam Mohamed Ashmeer Ashrof mewakili Said Muhammad Ismail, Delson Dean dan Muhammad Amir Hafiz manakala Sarvinder Singh diwakili peguam Shastidaran Sathaiseelan.

Sebelum ini, media melaporkan empat lelaki ditahan kerana dipercayai menjual ganja dalam bentuk cecair rokok elektronik atau ‘vape’ dalam serbuan di sebuah premis, pada 3 Januari lepas. -BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Hab makanan warisan tradisional negara bakal dibangun di Cyberjaya

CYBERJAYA: Cyberjaya bakal menjadi satu lagi tumpuan pelancongan dengan pembangunan kompleks makanan warisan tradisional negara, Straits Mall dekat sini.

Kompleks masih dalam pembinaan itu dijangka menjadi hab yang menempatkan kira-kira 100 usahawan perniagaan pelbagai aneka makanan tradisi dari seluruh negara.

Yang DiPertua Majlis Perbandaran Sepang (MPS), Datuk Abd Hamid Hussain berkata, pihaknya menyuarakan hasrat itu kerana mahu membawa kelainan terhadap industri pelancongan makanan yang sebelum ini banyak menumpukan makanan dari luar negara.

“Banyak makanan warisan yang orang telah lupa, kali ini kita tidak mahu bawa makanan seperti piza.

“Jadi cadangan seperti nasi kerabu, nasi dagang, nasi minyak, mi rebus, mi bandung, kuih tradisi seri muka, bingka ubi, kita ketengahkan di kompleks warisan makanan tradisional ini,” katanya selepas program Sarapan Percuma dianjurkan Bougas Beauty di Cyberjaya di sini hari ini.

Kira-kira 1,500 ejen jualan hadir ke program berkenaan selain warga Cyberjaya yang tidak putus-putus datang mengambil pek nasi lemak dan air kotak sejak jam 8.30 pagi.

Katanya, penduduk juga ramai, begitu juga pelancong dari KLIA, Kuala Lumpur, Seremban, pasti akan datang ke Cyberjaya.

Dalam usaha itu juga katanya, pihaknya sentiasa menyokong sesiapa sahaja yang mahu menceburi bidang perniagaan menerusi program sasaran pembangunan mampan (STG).

“Di bawah program STG,tiada siapa yang akan keciciran, pada masa yang sama, mengelakkan daripada kemiskinan dengan saling membantu sama lain,” katanya.

Author

Fhatihah Zakinan

View all posts

View all posts


Sepasang kekasih didakwa bunuh kanak-kanak lelaki di Kota Tinggi

BATU PAHAT: Sepasang kekasih dihadapkan ke Mahkamah Majistret di sini hari ini atas pertuduhan membunuh seorang kanak-kanak lelaki di Felda Semenchu, Teluk Sengat, Kota Tinggi, Disember tahun lepas.

Mohamad Izwan Mahmood, 25, dan remaja perempuan berusia 16 tahun didakwa dengan niat bersama membunuh kanak-kanak lelaki berumur empat tahun itu antara 8 pagi hingga 2 petang, pada 23 Disember 2022.

Pertuduhan mengikut Seksyen 302 Kanun Keseksaan yang memperuntukkan hukuman mati, jika sabit kesalahan.

Tiada pengakuan direkodkan daripada kedua-dua penganggur itu selepas pertuduhan dibacakan di hadapan Majistret Siti Zubaidah Mahat kerana kes bunuh di bawah bidang kuasa Mahkamah Tinggi.

Kes dikendalikan Timbalan Pendakwa Raya Hayatul Wirdah Mohd Yunos manakala kedua-dua tertuduh yang merupakan rakan kepada kakak mangsa, tidak diwakili peguam.

Mahkamah menetapkan 22 Februari ini untuk sebutan semula kes dan serahan laporan bedah siasat.

Di mahkamah berasingan, kakak kepada kanak-kanak itu, Nurul Natashah Danial @ Zainal, 19, mengaku tidak bersalah atas pertuduhan menganiaya adik lelakinya sehingga menyebabkan kecederaan fizikal.

Suri rumah itu yang dipertanggungjawab menjaga adiknya didakwa melakukan perbuatan terbabit di Senggarang, Batu Pahat antara 10 pagi hingga 10 malam, antara November hingga Disember 2022.

Pertuduhan dikemukakan di bawah Seksyen 31 (1)(a) Akta Kanak-Kanak 2001 yang membawa hukuman denda maksimum RM25,000 atau penjara tidak lebih 20 tahun atau kedua-duanya, jika sabit kesalahan.

Majistret Nurasidah A Rahman menetapkan 12 Januari bagi pendengaran permohonan jaminan oleh peguam Tan Song Yan daripada Yayasan Bantuan Guaman Kebangsaan yang mewakili tertuduh manakala 26 Jan ditetapkan untuk sebutan semula kes.

Pada 26 Dis, seorang kanak-kanak lelaki berusia empat tahun meninggal dunia di Hospital Sultan Ismail, selepas tiga hari dimasukkan ke hospital berkenaan, dipercayai didera oleh kakak dan rakan kakaknya. – BERNAMA


Melaka rekod kira-kira 500 kes tibi setiap tahun

MELAKA: Melaka merekodkan kira-kira 500 kes penyakit Tuberkulosis atau tibi setiap tahun, menurut Pengarah Jabatan Kesihatan Negeri Melaka, Datuk Dr Rusdi Abd Rahman.

Beliau berkata, keadaan itu dilihat merisaukan kerana ia satu jumlah yang agak tinggi dengan anggaran 20 orang bagi setiap 100,000 penduduk di negeri ini dijangkiti penyakit tersebut.

“Ini bukannya satu angka yang baik kerana di Melaka terdapat kira-kira satu juta penduduk dan jumlah ini dilihat masih tinggi selain perlu dibendung.

“Sehingga Minggu Epid 12 pada tahun ini, sebanyak 127 kes direkodkan berbanding 107 kes bagi tempoh sama tahun lepas,” katanya kepada pemberita di sini hari ini.

Dr Rusdi berkata jumlah itu melibatkan 88 kes direkodkan di Melaka Tengah, diikuti 35 kes di Alor Gajah dan 10 kes di Jasin.

Katanya, Jabatan Kesihatan menggesa mereka yang mempunyai simptom atau tanda dijangkiti tibi seperti demam pada waktu malam atau batuk berpanjangan lebih seminggu untuk hadir ke klinik kesihatan bagi menjalani pemeriksaan.

“Kita juga kini sudah ada cara pantas untuk mengesan kuman tibi dan nasihat saya kepada mereka yang mempunyai simptom itu, agar segeralah ke klinik untuk mendapatkan rawatan,” katanya. – BERNAMA


Anggota polis bantuan maut ditembak di kepala

KOTA KINABALU: Seorang anggota polis bantuan ditemukan maut dengan satu kesan tembakan di kepala, di kawasan ruang rehat di Lapangan Terbang Antarabangsa Kota Kinabalu (KKIA) di sini pada Selasa.

Dalam kejadian kira-kira jam 9.30 pagi itu, mangsa yang merupakan seorang lelaki berusia 42 tahun ditemukan dalam keadaan berlumuran darah oleh rakan sekerjanya.

Mangsa disahkan meninggal dunia oleh pasukan perubatan dari Hospital Queen Elizabeth (HQE) kira-kira pukul 10 pagi.

Difahamkan, mangsa ditemukan dalam keadaan terlantar di kerusi rehat dengan pendarahan di bahagian kepala.

Sementara itu, Ketua Jabatan Siasatan Jenayah Sabah, Senior Asisten Komisioner Azmi Abd Rahim ketika ditemui di lokasi kejadian mengesahkan kejadian tersebut.

“Mangsa dibawa ke Unit Forensik HQE untuk tindakan lanjut. Kes ini masih dalam siasatan polis,” katanya seperti dilapor Utusan Online.

Turut berada di lokasi bagi menjalankan siasatan adalah Unit Forensik Ibu Pejabat Polis Kontinjen (IPK) Sabah, sepasukan pegawai dan anggota polis dari IPK dan Ibu Pejabat Polis Daerah (IPD) Kota Kinabalu.

Author

Fazleen Safina Abd Jamil

View all posts

View all posts


Saifuddin dakwa Sanusi panik, dalam sindrom penafian

GEORGE TOWN: Menteri Besar, Datuk Seri Muhammad Sanusi Md Noor didakwa berada dalam sindrom penafian berhubung isu kecurian unsur nadir bumi (REE) di Sik, Kedah.

Menteri Dalam Negeri, Datuk Seri Saifuddin Nasution Ismail berkata, selain itu, Muhammad Sanusi juga didapati sudah panik susulan banyak pendedahan berkenaan isu itu dibuat olehnya.

Menurutnya, penafian yang dibuat oleh Pengerusi Perikatan Nasional (PN) Kedah itu jelas menunjukkan beliau kini terhimpit apabila bukti demi bukti telah didedahkan.

“Inilah satu penyakit ‘denial syndrome’ yang datang daripada seorang yang semakin terhimpit apabila saya mendedahkan saban hari, bukti demi bukti mengenai kecurian nadir bumi di Bukit Enggang, Sik oleh (saya sebut) dua tiga watak nama-nama yang kebetulan melibatkan warga asing.

“Mereka pula masuk (ke Malaysia) apabila Sanusi menulis kepada Kementerian Dalam Negeri untuk mereka mendapat pas lawatan ikhtisas yang mana, Perbadanan Menteri Besar (MBI) adalah majikan mereka. Mereka ditahan 30 dan 31 Januari lalu.

“Oleh itu jelas, apa lagi yang tak jelasnya? Apa yang Sanusi jawab? Pertembungan Amerika dan China nak merebut, eh ‘come on’ lah, fokuslah. Isu pokoknya adalah kecurian REE di Sik, itu isunya. Pergi sampai Amerika China, ini menunjukkan panik,” katanya pada sidang media Majlis Makan Malam Amal Bersama Pemimpin anjuran Pertubuhan Kebajikan Kebudayaan dan Sosial Kaum India Pulau Pinang di sini pada malam Khamis.

Tambah beliau, isu kecurian itu hanya akan dibawa ke mahkamah setelah semua siasatan oleh pihak berkuasa berkaitan selesai dijalankan, lapor Sinar Harian.

“Nak bawa ke mahkamah, tunggulah. Polis, Suruhanjaya Pencegahan Rasuah Malaysia (SPRM) belum habis siasat. Yang sudah siasat, Jabatan Perhutanan iaitu ada sabitan menceroboh hutan simpan. Yang belum siasat satu saja, pengarah tanah dan galian yang kebetulan kawan baik Sanusi.

“Di bawah Enakmen Mineral Kedah bab nombor 11 di bawah Peraturan 168,169 dan 170, terang-terang menunjukkan itu bidang kuasa kawal selia Pejabat Tanah dan kerajaan negeri untuk menyiasat insiden kecurian.

“Bahan bukti ada, 365 kampit REE yang telah dicuri. Kenapa tidak siasat, Sanusi kena jawab,” tambahnya.

Pada Khamis, Sanusi meminta Saifuddin mengemukakan bukti dalam isu REE ke mahkamah dan bukannya pentas ceramah politik.

Dakwa Sanusi, tiada bukti kukuh yang ditunjukkan oleh Saifuddin dalam kes tersebut setakat ini, sebaliknya hanya membina naratif dan persepsi terhadap beliau ketika kempen pilihan raya negeri (PRN).

Mengulas mengenai perkara itu, Setiausaha Agung Pakatan Harapan itu berkata, bukan tugas Muhammad Sanusi untuk bercakap mengenai bukti berhubung kes berkenaan.

“Bukan tugas dia untuk mengatakan ada bukti atau tidak, tugas dia sekarang adalah ‘caretaker’ Menteri Besar. Siapa dia untuk katakan tak ada bukti? Dia siapa? Bukti hanya akan disiasat oleh agensi-agensi penguat kuasa. Setakat ini, agensi penguat kuasa yang telah ambil tindakan adalah Jabatan Perhutanan dan Jabatan Imigresen.

“Dua agensi berkenaan telah buka kertas siasatan terhadap insiden kecurian ini dan terhadap penglibatan sejumlah orang asing yang terlibat dalam insiden kecurian. Ada tangkapan, ada siasatan, ada pendakwaan dan ada sabitan. Sebahagian mereka sekarang sedang meringkuk dalam penjara, ada yang masih disiasat bawah Akta Kesalahan Keselamatan (Langkah-Langkah Khas) 2012 (SOSMA).

“Sebahagian mereka kertas siasatan, misalnya oleh Jabatan Mineral dan Galian telah sampai ke penasihat undang-undang kementerian. Jadi apa maksud Sanusi bahawa tidak ada bukti, apa maksud dia ini persepsi? Siasatan masih lagi berjalan, yang telah disiasat itu ada sabitan, perkara itu sangat jelas,” katanya.

Author

Media Variasi

View all posts

View all posts


Pemakaian pelitup muka dalam kawasan sekolah tidak lagi diwajibkan – Radzi

KUALA LUMPUR: Pemakaian pelitup muka di dalam bangunan dan luar bangunan dalam kawasan sekolah tidak lagi diwajibkan, sebaliknya mengikut pilihan masing-masing, kata Menteri Kanan Pendidikan Datuk Dr Radzi Jidin.

Menerusi video di Facebooknya, Radzi berkata namun demikian, pemakaian pelitup muka masih digalakkan dalam sekolah terutama di tempat ramai orang.

“Selain itu, murid-murid yang menaiki bas sekolah diingatkan untuk memakai pelitup pada setiap masa.

“Apa yang paling penting, kita pastikan keadaan sekolah selamat,” katanya.

Dalam pada itu, beliau berkata maklumat lanjut berkaitan pemakaian pelitup muka di sekolah akan disertakan dalam kenyataan media yang akan dikeluarkan pada hari ini.

Radzi berkata demikian berikutan pengumuman Kementerian Kesihatan (KKM) pada 7 Sept lepas yang menetapkan bahawa pemakaian pelitup muka di dalam bangunan kini adalah atas pilihan individu. – BERNAMA


Polis ambil keterangan Dr Mahathir

KUALA LUMPUR: Bekas Perdana Menteri, Tun Dr Mahathir Mohamad telah diambil keterangan bagi membantu siasatan berhubung kenyataan berunsur penghinaan ke atas Institusi Diraja dan Proklamasi Orang Melayu.

Setiausaha Polis Diraja Malaysia (PDRM), Datuk Noorsiah Saaduddin dalam kenyataan hari ini berkata, keterangan Dr Mahathir diambil Unit Siasatan Jenayah Terkelas, D5 Bukit Aman di Yayasan Albukhary di sini pada 10.30 pagi tadi.

Beliau berkata, kes berkenaan diambil keterangan di bawah Seksyen 112 Kanun Tatacara Jenayah.

“Kes masih di peringkat siasatan,” katanya. – BERNAMA


Ahli Parlimen diseru sokong RUU Kawalan Produk Tembakau dan Merokok 2022

KUALA LUMPUR: Usaha Kementerian Kesihatan dalam mewujudkan generasi ‘bebas rokok’ menerusi Rang Undang-Undang Kawalan Produk Tembakau dan Merokok 2022 wajar diberi sokongan jitu oleh semua Ahli Parlimen merentasi jurang politik.

Jaringan Kanser Paru-Paru Malaysia (JKPM) dalam kenyataan hari ini memaklumkan Ahli Parlimen perlu menunjukkan kesungguhan politik yang berani dan semangat kenegarawan yang tinggi dalam membantu melaksanakan rang undang-undang itu bagi mencipta legasi kesihatan yang benar-benar berkesan serta berkekalan untuk negara.

Katanya kebimbangan bahawa larangan tembakau bagi generasi yang lahir selepas 1 Januari 2007 iaitu Generasi Penamat (GEG) akan mencetuskan masalah berkaitan pelanggaran kebebasan peribadi kelak adalah tidak berasas.

“Penggunaan tembakau bukan seperti pengambilan makanan manis atau minuman beralkohol justeru perbandingan tersebut tidak relevan. Selain itu, tidak ada tahap merokok yang selamat dan ia membahayakan alam sekitar dan orang yang tidak bersalah di sekitarnya.

“Justeru, JKPM menggesa semua Ahli Parlimen untuk merebut peluang ini dan memastikan tempat mereka dalam sejarah dengan berani menyokong cadangan larangan tembakau GEG berperingkat ini. Kerajaan juga perlu memastikan penguatkuasaan undang-undang yang tegas, adil, konsisten dan berterusan,” menurut kenyataan itu.

JKPM turut menekankan bahawa pelaksanaan undang-undang pencegahan itu dilihat tepat pada masanya dalam membawa perubahan dan memberi manfaat kepada generasi masa hadapan.

Pengerusi Biro Wanita, Keluarga dan PENAWAR Persatuan Mencegah Dadah Malaysia (PEMADAM) Kebangsaan Datuk Jamelah A Bakar pula berkata negara perlu mempunyai rang undang-undang khas berhubung produk tembakau serta tabiat merokok, dan bukannya sekadar dimasukkan di bawah Akta Makanan 1983 dan Peraturan-Peraturan Kawalan Hasil Tembakau sedia ada.

“PEMADAM menyeru kepada semua Ahli Parlimen agar menyokong rang undang-undang yang telah dibentangkan oleh Menteri Kesihatan Khairy Jamaluddin. Ia adalah untuk menjamin kesihatan awam dan melindungi rakyat kita serta keluarga Malaysia daripada ancaman bahaya produk merokok,” menurutnya dalam kenyataan.

Semalam, Khairy memaklumkan Rang Undang-Undang Kawalan Produk Tembakau dan Merokok 2022 yang bertujuan mewujudkan GEG atau individu lahir 1 Jan 2007 dan seterusnya bebas merokok, tidak akan menjejaskan ekonomi negara.

Khairy berkata berdasarkan kajian mendalam yang dijalankan pihaknya, industri tembakau hanya memberi kesan sebanyak 0.18 peratus sahaja terhadap keseluruhan Keluaran Dalam Negara Kasar (KDNK).

Pada 27 Julai lepas, beliau membentangkan rang undang-undang itu, yang melarang individu lahir pada 2007 dan seterusnya merokok, membeli atau memiliki produk tembakau atau peranti merokok untuk bacaan kali pertama di Dewan Rakyat. – BERNAMA


Calon bebas guna NGO ‘kutip duit’ untuk Hi Tea bersama Ayob Khan?

KUALA LUMPUR: Seorang lelaki didakwa menggunakan platform Pertubuhan Bukan Kerajaan (NGO) untuk memperdaya orang ramai bagi membeli meja yang kononnya untuk Majlis Hi Tea Bersama Pengarah Jabatan Siasatan Jenayah, Datuk Ayob Khan.

Lelaki tersebut juga dipercayai mahu bertanding sebagai calon bebas di Parlimen Kepong dalam Pilihan Raya Umum ke-15 (PRU15) nanti.

Maklumat itu dikongsi oleh seorang ahli perniagaan yang mendakwa bertindak sebagai ‘broker’ atau orang tengah untuk mendapatkan pembeli-pembeli meja bernilai RM5,000 bagi satu meja.

Datuk Seri Wan Yon Ann mendedahkan hasil jualan meja dianggarkan mencecah RM100,000 telah diserahkan kepada dua pemimpin NGO berkenaan.

“Setelah wang dimasukkan ke akaun peribadi individu berkenaan, saya gagal menghubungi kedua-duanya dan hasil semakan saya mendapati mereka hanya menggunakan nama NGO dan Datuk Ayob Khan untuk meraih keuntungan.

“Majlis itu dijadualkan berlangsung pada 22 Oktober ini di Hotel Kipmall Selayang namun hasil semakan saya tiada majlis akan diadakan pada tarikh itu.

“Kebanyakan pembeli meja adalah rakan-rakan perniagaan saya, jadi isu penipuan ini akan menyebabkan reputasi saya terjejas teruk,” katanya kepada MEDIA VARIASI.

Beliau telah membuat laporan polis di Balai Polis Sentul, di sini.

Dalam pada itu, Datuk Ayob Khan ketika dihubungi MEDIA VARIASI mengesahkan tiada sebarang majlis Hi Tea yang dijadualkan berlangsung membabitkan kehadiran dirinya pada 22 Oktober ini di lokasi dimaklumkan.

Terdahulu, Yon Ann telah diminta menjadi ahli NGO berkenaan dengan bayaran RM2,200 masuk ke akaun peribadi pengerusi NGO berkenaan.

Beliau mendakwa tertarik dengan NGO itu kerana ditawarkan mendapat sedikit ‘kekebalan’ dalam undang-undang khususnya tidak akan disaman jika didapati melakukan kesalahan termasuk ketika sekatan jalan raya.

Dengan jumlah bayaran itu, beliau menerima sijil, pelekat kenderaan dan kad keahlian dengan lambang PDRM, KDN, AADK dan NGO berkenaan.

Author

Tun Puteh Wanti

View all posts

View all posts


McDonald’s AS rancang pecat kakitangan korporat

MOSCOW: McDonald’s merancang memecat pekerja korporat dan menutup sementara pejabatnya di Amerika Syarikat (AS), lapor Sputnik.

Wall Street Journal pada Ahad melaporkan, kakitangan korporat perlu bekerja dari rumah mulai Isnin hingga Rabu.

“Sepanjang minggu 3 April, kami akan menyampaikan keputusan penting berkaitan peranan dan jumlah kakitangan di seluruh organisasi,” menurut syarikat itu seperti yang dipetik oleh The Wall Street Journal.

E-mel itu yang dihantar kepada pekerja McDonald’s minggu lepas meminta kakitangannya membatalkan semua pertemuan secara peribadi dengan vendor dan pihak luar di ibu pejabatnya.

Jumlah sebenar pekerja yang akan diberhentikan di bawah langkah penstrukturan semula syarikat masih belum dapat dipastikan.  – BERNAMA-SPUTNIK


Rumah transit seludup manusia ‘disumbat’ 53 warga asing

KUALA LANGAT: Kelicikan sindiket menjadikan sebuah rumah teres di Olak Lempit, di sini sebagai transit penyeludupan manusia sejak sebulan lalu akhirnya terbongkar apabila diserbu pihak berkuasa Jumaat lalu.

Dalam serbuan kira-kira pukul 6.45 petang itu, rumah yang dilengkapi tiga bilik dan dua bilik air itu ‘disumbat’ dengan 53 pendatang asing tanpa izin (PATI) warga Indonesia yang mahu pulang ke negara asal secara haram.

Kesemua PATI terbabit telah membayar antara RM1,500 hingga RM2,000 kepada sindiket dengan dijanjikan tinggal sehari sahaja di rumah itu sementara menunggu bot sampai.

Bagaimanapun, siasatan menunjukkan terdapat PATI yang telah berada selama empat hari di kediaman itu.

Sindiket juga dikatakan telah menyewa rumah tersebut pada harga RM600 sebulan. Kediaman itu sebelum ini disewa empat beranak dalam tempoh dua minggu pada awal September lalu.

Ketua Polis Daerah Kuala Langat, Superintendan Ahmad Ridhwan Mohd. Nor @ Saleh berkata, penangkapan kesemua PATI itu dilakukan Pasukan Gerakan Am (PGA) Batalion 4 susulan maklumat awam berkaitan penyeludupan migran.

Katanya, tinjauan dilakukan selama setengah jam di sekitar lokasi itu membuahkan hasil dengan penahanan awal tiga lelaki dipercayai tekong darat dalam sebuah kereta yang mencurigakan berhampiran rumah transit tersebut.

“Pemeriksaan mendapati dua daripada tekong tersebut tidak mempunyai dokumen perjalanan diri yang sah, manakala seorang lagi tinggal lebih masa di negara ini.

“Soal siasat terhadap mereka kemudiannya membawa serbuan sebuah rumah teres di lokasi berhampiran yang membawa penahanan 53 warga asing termasuk lapan wanita.

“Kesemua warga asing itu gagal mengemukakan sebarang dokumen perjalanan diri,” katanya ketika dihubungi semalam.

Difahamkan, kesemua tekong yang juga warga Indonesia turut bekerja sebagai operator mesin tanah dan buruh binaan.

Tiga tekong direman selama 28 hari, manakala kesemua PATI ditahan 14 hari dan kes itu disiasat mengikut Seksyen 26A Akta Antipemerdagangan Orang dan Anti Penyeludupan Migran (Atipsom) 2007.

Author

Media Variasi

View all posts

View all posts


Penumpang pesawat terhempas selesai hadiri mesyuarat

KESEMUA penumpang termasuk seorang EXCO Pahang dipercayai menaiki pesawat ringan Langkawi bagi menghadiri sebuah mesyuarat.

Menurut sumber, mesyuarat yang dihadiri mereka membabitkan Majlis Tindakan Pembangunan sebuah negeri.

“Mesyuarat itu berlangsung hari ini (Khamis), bagaimanapun tidak dapat dipastikan kesemua mereka berada di Langkawi sejak bila,” katanya seperti dilapor Utusan Malaysia.

Dalam pada itu, media tempatan memperoleh senarai nama penumpang dan krew membabitkan pesawat ringan berkenaan, namun, tiada pengesahan berhubung penularan maklumat itu.

Terdahulu, 10 individu dikhuatiri maut selepas sebuah pesawat ringan terhempas di laluan masuk ke kawasan kediaman Elmina di Seksyen U16, di Shah Alam, Selangor pada Khamis.

Mangsa terlibat terdiri lapan individu menaiki pesawat ringan berkenaan selain dua mangsa yang menaiki sebuah motosikal dan kereta.

Mengesahkan perkara itu, Ketua Cawangan Pengurusan Operasi Bomba dan Penyelamat Malaysia, Mohamad Shoki Hamzah berkata, masing-masing seorang penunggang motosikal dan pemandu kenderaan maut selepas dirempuh pesawat ringan berkenaan.

Operasi masih berjalan dan identiti kesemua mangsa masih belum dapat dipastikan.

Pesawat ringan berkenaan dipercayai telah berlepas dari Langkawi menuju ke Lapangan Terbang Subang.

Author

Fazleen Safina Abd Jamil

View all posts

View all posts


Enam unit kedai terbakar di Kampung Gajah

IPOH: Sebahagian daripada deretan enam unit kedai di Jalan Ulu Dedap, Taman Malinja, Kampung Gajah musnah dalam kebakaran malam tadi.

Jurucakap Jabatan Bomba dan Penyelamat Perak berkata, petugas bomba dari Balai Bomba dan Penyelamat (BBP) Kampung Gajah, BBP Teluk Intan, Tapah, serta Pasukan Bomba Sukarela dari Teluk Intan, Ayer Tawar dan Pantai Remis bergegas ke tempat kejadian selepas pihaknya menerima panggilan kecemasan kira-kira pukul 8.55 malam.

Beliau berkata, kebakaran deretan kedai jenis kelas B itu menyebabkan beberapa unit kedai runcit dan sebuah kedai perkakasan musnah 60 hingga 90 peratus manakala sebuah lagi kedai perabot terbakar 10 peratus.

Operasi pemadaman yang diketuai Pegawai Bomba Kanan II Rahman Peie tamat pada pukul 3.27 pagi.

“Kebakaran tidak melibatkan kemalangan jiwa,” katanya dalam kenyataan pagi ini. – BERNAMA


Bajet 2023: Beg songket dikelek Tengku Zafrul curi tumpuan

KUALA LUMPUR: Aksesori bercirikan kepelbagaian seni dan budaya masyarakat di Malaysia nampaknya sentiasa menjadi pilihan dalam penataan gaya diri Tengku Datuk Seri Zafrul Abdul Aziz.

Usaha Menteri Kewangan dalam mempromosi keunikan khazanah warisan negara dengan caranya yang tersendiri itu wajar dipuji.

Beliau adalah contoh pemimpin yang bijak mengambil kesempatan membantu membawa imej warisan negara secara terbuka.

Ini dapat dilihat ketika beliau menjadi tumpuan seluruh negara menerusi kaca televisyen dan media sosial bagi membentangkan bajet tahunan.

Berbanding tahun lalu, Bendahari BN Selangor itu menggunakan beg diperbuat daripada anyaman buluh dan kanvas kapas hasil kreatif usahawan kraf berketurunan Dusun untuk mengisi dokumen Bajet 2022.

Tahun ini pula, Tengku Zafrul memilih beg yang dihasilkan penenun dari Tanoti, sebuah Perusahaan Sosial di Sarawak bagi membawa dokumen berharga itu.

Enam suku kaum utama di Sarawak, iaitu Orang Ulu, Melayu, Bidayuh, Iban, Melanau dan Cina diterjemah melalui corak tenunan songket pada beg berkenaan.

“Kepelbagaian motif itu bergabung untuk menghasilkan beg yang menarik ini. Sama juga dengan kepelbagaian latar belakang kita di Malaysia, jika digarap dan digabung akan membentuk Keluarga Malaysia yang kukuh dan harmoni.

“Kami berharap Bajet 2023 ini sedikit sebanyak dapat menyumbang kepada mengeratkan talian antara ahli Keluarga Malaysia, membantu semua yang perlu dan menyumbang kepada kesejahteraan dan kemakmuran negara,” katanya ketika berucap pada pembentangan Bajet 2023 di Dewan Rakyat di sini.

Pada masa sama, Tengku Zafrul yang segak berbaju Melayu berwarna biru firus lengkap bersampin itu turut memaklumkan sapu tangan batik yang digunakannya juga adalah hasil tangan usahawan wanita di Program Perumahan Rakyat (PPR).

Bajet 2023 bertemakan ‘Keluarga Malaysia Makmur Bersama’ adalah pembentangan kali ketiga bagi Tengku Zafrul selepas Bajet 2021 dan Bajet 2022.

Author

Tun Puteh Wanti

View all posts

View all posts


Bayi umur setahun berjaya tawan puncak Annapurna, Nepal

CYBERJAYA: Seorang bayi berusia satu tahun berjaya mencipta sejarah sebagai orang termuda di dunia yang menawan kem Pangkalan Annapurna (ABC), Nepal.

Bayi perempuan bernama Akshra Ragavendra itu dibawa kesana oleh ibu dan bapanya iaitu Ragavendra Gopalakrishnan, 32, dan Sheena Prasannan, 32, bagi meraikan hari lahirnya yang pertama pada Julai lalu.

“Saya dan suami saya gemar mendaki, dan anak perempuan kami telah mendaki bersama kami sejak dia berusia tiga minggu. Kami mahu melakukan sesuatu yang berbeza untuk hari lahirnya,” kata Sheena seperti dilapor The Star pada Selasa.

Tambahnya lagi, dia dan suaminya mahu memberi pengalaman dan pencapaian yang menarik buat anaknya itu.

Mengulas lanjut berhubung latihan sebelum mendaki ABC, Sheena memaklumkan dia sekeluarga menjalani latihan selama lima minggu di Denai Kembara Bukit Padang yang terletak di Taman Tun Fuad Stephens, Kota Kinabalu.

“Sebelum pendakian, latihan kami juga terdiri daripada pendakian altitud tinggi di Bukit Maragang di Kundasang dan denai Liwagu dan Bundu Tuhan di Taman Kinabalu,” kata Sheena, yang telah mendaki banyak gunung, termasuk Gunung Kinabalu di Sabah, Gunung Batur di Bali, Montserrat di Sepanyol dan Taman Negara Fiordland di New Zealand.

Menurutnya, perkara tersebut dilaksanakan bagi memastikan tahap stamina keluarga kecil itu sentiasa dalam keadaan yang sihat dan cergas.

Pada masa sama, Sheena turut berkongsi pengalamannya mendaki bersama suami dan anaknya dimana dia perlu menggunakan pengangkut bayi (baby hiking carrier) seberat 2 kilogram(kg) untuk membawa anaknya yang ketika itu seberat 8kg.

“Kami bergilir-gilir membawanya sambil mendaki lebih 2,000 anak tangga kerana kami perlu bekerja pada kelajuan, stamina dan latihan otot,” jelas Sheena.

Pasangan itu memulakan pendakian mereka pada 21 Julai dan tiba di tapak perkhemahan yang berketinggian 4,130 meter itu pada 23 Julai.

“Kebiasaannya, laluan ini mengambil masa antara lapan hingga 10 hari. Walau bagaimanapun, kami mendaki lebih lama kerana kami ingin mencapai puncak pada hari lahirnya pada 23 Julai.

“Syukurlah, anak perempuan kami tidak menghidap penyakit ketinggian. Naluri keibuan saya memberitahu saya dia akan baik-baik saja. Akshra berjaya menyesuaikan diri dengan baik di ABC,” ujarnya.

Pasangan itu tidak mengetahui bahawa Akshra akan menjadi orang termuda di dunia yang mencapai ABC sehingga mereka memohon permit mendaki mereka di Kathmandu.

“Seorang pegawai memberitahu kami bahawa Akshra akan menjadi yang paling muda jika dia berjaya. Itu menjadi motivasi untuk kami. Sepanjang perjalanan, penduduk kampung sangat menyokong, kerana mereka tidak pernah melihat bayi di denai.

“Ramai pejalan kaki terkejut apabila mereka mendapat tahu kami mempunyai bayi di belakang, menyangka ia hanyalah sebuah beg galas,” kongsi Sheena.

Meskipun perlu berdepan dengan pelbagai kesukaran, pasangan itu tekad untuk menyahut cabaran kerana percaya bahawa setiap cabaran pasti membuatkan mereka lebih kuat sebagai pasangan suami isteri.

Tambah Sheena, selain daripada barangan keperluan, pasangan itu turut membawa barangan Akshra seperti biskut bayi, lampin, pakaian hangat, kain lap basah, mainan kecilnya berserta pengangkut bayi seberat 15kg.

“Saya masih menyusukan anak perempuan saya, jadi itu antara faktor memudahkan kami mendaki ABC dengan Akshra. Tidak ada keperluan untuk membawa air dan susu formula, yang membantu meringankan beban kami,” katanya.

Sheena mengakui bahawa pendakian bersama seorang bayi bukanlah suatu hal yang mudah kerana bagasi menjadi lebih berat dan tidur tentunya tidak cukup namun, ia merupakan satu pengalaman yang amat bernilai.

“jika anda suka aktiviti luar dan mahu anak kecil anda melihat perkara baharu buat kali pertama, anda mungkin mendapati semua itu lebih bermakna melebihi perkara yang kompleks.

“Ia merupakan pengalaman yang tidak ternilai bagi kami. ABC sentiasa menjadi impian, tetapi saya tidak pernah terfikir akan melakukannya dengan bayi saya,” tambah Sheena.

Author

Diyana Rahip

View all posts

View all posts


Kabinet kerajaan perpaduan: Zahid dan Fadillah sebagai TPM

CYBERJAYA: Perdana Menteri, Datuk Seri Anwar Ibrahim akhirnya mengumumkan barisan kabinet ‘kerajaan perpaduan’ pasca Pilihan Raya Umum ke-15 (PRU15) pada Jumaat malam.

Anwar mengumumkan dalam sidang media yang disiarkan secara langsung, bahawa Timbalan Perdana Menteri ialah Presiden UMNO, Datuk Seri Ahmad Zahid Hamidi dan Naib Presiden Kanan PBB mewakili GPS, Datuk Seri Fadillah Yusof.

Menurut Anwar, Zahid juga dilantik sebagai Menteri Kemajuan Desa dan Wilayah, manakala Fadillah sebagai Menteri Perladangan dan Komuniti.

Selain itu, Anwar turut mengumumkan bahawa beliau adalah sebagai Menteri Kewangan kabinet kerajaan ini dan beliau akan dibantu oleh beberapa penasihat yang tidak akan mengambil upah dan akan diketuai Penasihat Petronas, Tan Sri Mohd Hassan Marrican.

Seterusnya, berikut merupakan senarai menteri dalam kabinet ‘kerajaan perpaduan’ yang diumumkan beliau;

Menteri Pengangkutan: Anthony Loke
Menteri Pertanian dan Keterjaminan Makanan: Mohamad Sabu
Menteri Ekonomi: Mohd Rafizi Ramli
Menteri Pembangunan Kerajaan Tempatan: Nga Kor Ming
Menteri Pertahanan: Datuk Seri Mohamad Hasan
Menteri Kerjaraya: Datuk Seri Alexander Nanta Linggi
Menteri Dalam Negeri: Datuk Seri Saifuddin Nasution Ismail
Menteri Perdagangan Antarabangsa dan Industri: Tengku Zafrul Abdul Aziz
Menteri Pendidikan Tinggi: Datuk Seri Mohamed Khaled Nordin
Menteri Sains dan Teknologi: Chang Lih Kang
Menteri Pembangunan Wanita, Keluarga dan Masyarakat: Datuk Seri Nancy Shukri
Menteri Perdagangan Dalam Negeri dan Kos Sara Hidup: Salahuddin Ayub
Menteri di Jabatan Perdana Menteri, Urusan Undang-undang dan Reformasi Institusi: Datuk Seri Azalina Othman Said
Menteri Sumber Asli, Alam Sekitar dan Perubahan Iklim: Nik Nazmi Nik Ahmad
Menteri Pembangunan Usahawan dan Koperasi: Datuk Ewon Benedick
Menteri Luar Negeri: Datuk Seri Zambry Abdul Kader
Menteri Pelancongan: Datuk Seri Tiong King Sing
Menteri Komunikasi Digital: Ahmad Fahmi Mohamed Fadzil
Menteri Pendidikan: Fadhlina Sidek
Menteri Perpaduan Negara: Datuk Aaron Ago Dagang
Menteri Agama: Datuk Dr Mohd Na’im Mokhtar
Menteri Belia dan Sukan: Hannah Yeoh
Menteri Sumber Manusia: Sivakumar Varatharaju Naidu
Menteri Kesihatan: Dr Zaleha Mustafa
Menteri di Jabatan Perdana Menteri Urusan Sabah dan Sarawak: Armizan Mohamad Ali

Secara keseluruhannya, kabinet ‘kerajaan perpaduan’ dibentuk oleh 28 kementerian.

Anwar juga menyatakan akan mengadakan pertemuan khas dengan jemaah menteri selepas mereka mengangkat sumpah pada jam 3 petang esok dan diperkenan Yang di-Pertuan Agong (YDPA), Al-Sultan Abdullah Ri’ayatuddin Al-Mustafa Billah Shah.

“Saya akan mengadakan pertemuan khas dengan menteri-menteri supaya beberapa peraturan, hala tuju dan kaedah baharu diperkenalkan dengan maksud menjalankan kerja mereka dan mengelakkan segala kecurigaan tentang kemungkinan pembaziran, rasuah dan penyalahgunaan kuasa.

“Saya telah menetapkan bahawa dalam jemaah menteri ‘kerajaan perpaduan’, yang diutamakan adalah soal tatakelola dan urus tadbir yang baik, serta isu yang boleh atau langkah-langkah yang harus diambil untuk meringankan beban rakyat sementara fokus utama tetap pemacuan ekonomi,” katanya.

Author

Faridah Amiratul

View all posts

View all posts


‘Sumpahan’ Birmingham hantui Zii Jia?

KUALA LUMPUR: Laksana wau melawan angin dengan apa yang dibuat kurang menjadi atau mendatangkan hasil.

Begitulah yang dialami jaguh perseorangan profesional lelaki negara, Lee Zii Jia, apabila segala dibuatnya tampak kurang menjadi selepas membuat keputusan menarik diri daripada mewakili negara dalam Sukan Komanwel 2022 Birmingham.

Setelah lebih seminggu membuat pengumuman itu atas alasan mahu memberi tumpuan sepenuhnya kepada Kejohanan Badminton Dunia 2022 di Tokyo, Zii Jia tumpas kepada pemain Indonesia, Shesar Hiren Rhustavito dari Indonesia, 19-21, 21-19, 16-21 pada pusingan kedua Terbuka Malaysia 2022 di Arena Axiata di sini, Jun lepas.

Malah, biarpun mempunyai hampir dua bulan menyiapkan diri bagi aksi di Jepun, rezeki tetap tidak memihak kepada pemain nombor lima dunia itu apabila tewas mengejut pada pusingan ketiga Kejohanan Badminton Dunia kepada pemain China, Zhao Jun Peng, 19-21, 21-11, 19-21, semalam, pada kejohanan berprestij yang berlangsung di Tokyo Metropolitan Gymnasium.

Bekas pemain negara, Roslin Hashim berpendapat Zii Jia mensia-siakan peluang keemasan bagi membuktikan keputusan menarik diri daripada Sukan Komanwel 2022 Birmingham adalah tepat selepas “bungkus awal” di Jepun.

“Saya tak pertikai keputusan Zii Jia nak tarik diri daripada Sukan Komanwel dan beberapa kejohanan termasuk Masters Malaysia sebelum ini kerana beliau lebih tahu keadaannya sendiri namun bila lihat keputusan hanya sekadar mara pusingan ketiga bagi saya satu kegagalan.

“Tiada alasan lagi yang perlu diberikan Zii Jia…beliau berdepan laluan yang tidak terlalu sukar untuk ke final selain berhasrat untuk ambil gelaran juara  di Kejohanan Dunia namun sebaliknya berlaku,” katanya kepada Bernama.

Justeru, Roslin berharap agar juara All England 2021 itu dapat menerima segala kritikan dengan hati terbuka dan bukannya memilih untuk “memberontak” selepas ini.

Mengulas mengenai aksi semalam, Roslin berkata Jun Peng dilihat membuat persediaan cukup rapi menentang Zii Jia manakala wakil Malaysia itu ternyata bermain di bawah tekanan lebih-lebih lagi membenarkan lawannya bangkit daripada ketinggalan pada set penentuan.

Seorang lagi bekas pemain kebangsaan, Ong Ewe Hock berpandangan Zii Jia perlu menjadikan episod duka di Jepun sebagai satu pengajaran berguna baginya untuk meningkatkan prestasi pada masa akan datang.

Katanya, Zii Jia tidak boleh berputus asa dan terus kuat termasuk menerima segala teguran mahupun kecaman dilemparkan kepada pemain kelahiran Kedah itu.

Ewe Hock juga memahami situasi Zii Jia, yang mungkin memerlukan masa untuk menyesuaikan diri terhadap keputusannya memilih haluan profesional selepas bertindak keluar daripada Persatuan Badminton Malaysia (BAM) awal tahun ini.

“Berikan beliau sedikit masa untuk merumuskannya, saya percaya dia memerlukan masa untuk membiasakan diri dengan keadaan semasa (menjadi profesional) .

Tambahan pula, beliau perlu berhadapan dengan banyak tekanan daripada media dan peminat tetapi saya hanya berharap dia akan meneruskannya, beraksi dengan baik dan bermain dengan gaya biasanya pada masa hadapan,” katanya.

Sementara itu, Timbalan Ketua Kontinjen (CDM) Malaysia ke Sukan Komanwel 2022 Birmingham, Gerard Monteiro menyarankan Zii Jia memikirkan semula strateginya sebagai pemain profesional  untuk membuktikan sesuatu yang baik buat negara.

“Mengenai Zii Jia, saya tidak tahu sama ada dia gagal atau tidak kerana saya percaya beliau menghadapi banyak tekanan. Tetapi saya rasa sangat sedih dan seluruh negara sangat kecewa,” kata Presiden Persatuan Skuasy Malaysia itu.

Gerard sebelum ini pernah meluahkan kekecewaannya selain terkejut dengan keputusan Zii Jia yang memutuskan untuk tidak bertanding pada Sukan Komanwel 2022 kerana pemain berkenaan merupakan salah satu prospek pingat emas buat kontinjen negara di Birmingham. – BERNAMA


Skuad boling remaja lelaki raih pingat perak acara berpasukan

KUALA LUMPUR: Pemain boling remaja lelaki negara terpaksa berpuas hati dengan pingat perak dalam acara berpasukan di Kejohanan Boling Remaja Asia Ke-21 di Bangkok, Thailand malam tadi.

Skuad negara yang terdiri daripada Izz Naqiuddin Putera Islahuddin, Syabil-Azam Syamsul-Azam, Airel Amri Suhaimi dan Shaqeem Izwan Teh Shahrul Hafiz Teh mencatatkan 5,240 jatuhan pin malam ini, manakala pingat emas diraih oleh skuad Hong Kong A dengan catatan 5,299 jatuhan pin, dan Singapura B yang mencatatkan 5,060 jatuhan pin merangkul pingat gangsa.

Sementara itu Shaqeem Izwan memenangi pingat gangsa bagi kategori all event lelaki selepas mencatatkan 4,060 jatuhan pin.

Pemain boling Taiwan Lan Shao-Kang muncul juara dengan catatan 4,163 jatuhan pin, manakala pingat perak dimenangi oleh Hassan Qasem dari Kuwait A dengan 4,090 jatuhan pin.

Kejohanan enam hari itu dijadualkan berakhir Jumaat ini. – BERNAMA


Rakyat harap PM umum ‘free’ tol, tambah cuti umum sempena Aidilfitri

CYBERJAYA: Perdana Menteri, Datuk Seri Anwar Ibrahim dijangka mengumumkan satu lagi berita baik menjelang perayaan Aidilfitri tahun ini.

Perkara itu dimaklumkan oleh Menteri Pembangunan Kerajaan Tempatan, Nga Kor Ming menerusi ciapan di Twitter milkinya, semalam.

“Kerajaan Perpaduan akan membawa satu lagi berita baik yang bakal diumumkan oleh Perdana Menteri, Datuk Seri Anwar Ibrahim menjelang Hari Raya Aidilfitri tahun ini. Nantikan!” tulisnya.

Kerajaan perpaduan akan membawa satu lagi berita baik yang bakal diumumkan oleh YAB PM @anwaribrahim menjelang Hari Raya Aidilfitri tahun ini. Stay tuned!  @kpkt_gov #MalaysiaMADANI pic.twitter.com/mssxk5cQcU

— Nga Kor Ming (@NgaKorMing) April 11, 2023

Menjengah di ruangan komen, rata-rata warga Twitter beranggapan khabar gembira itu adalah berkenaan pemberian tol secara percuma.

Malah, ada juga yang berharap Anwar bakal mengumumkan penambahan cuti umum sempena Aidilfitri.

Author

Diyana Rahip

View all posts

View all posts


Polis terima laporan pengulas sukan diugut

SHAH ALAM: Polis mengesahkan telah menerima laporan daripada seorang pengulas sukan di sebuah stesen televisyen swasta berhubung ugutan yang diterima daripada seorang individu di media sosialnya.

Ketua Polis Daerah Shah Alam ACP Mohd Iqbal Ibrahim berkata laporan dibuat pada pukul 1 pagi semalam, dan ia dipercayai mempunyai kaitan dengan ulasan lelaki berkenaan dalam sebuah rancangan.

Beliau berkata kes disiasat di bawah Seksyen 507 Kanun Keseksaan, Seksyen 14 Akta Kesalahan Kecil 1955 dan Seksyen 233 Akta Komunikasi dan Multimedia 1998.

“Pengulas sukan itu menerima ugutan melalui laman Instagram ‘antimediababi’ pada 27 Ogos 2022 dan beliau membuat laporan kerana ia mendatangkan kegusaran kepada pengadu sekeluarga.

“Pengadu ada menyentuh berkenaan kemerosotan pemain badminton negara ‘Lee Zhi Jia’ semasa membuat ulasan dalam rancangan ‘Nindia Pak Long’, dan pengadu syak perkara itu mungkin mengundang rasa tidak puas hati pihak-pihak tertentu,” katanya dalam kenyataan malam tadi.

Sebarang maklumat berkaitan kes ituboleh disalurkan kepada Pegawai Penyiasat Insp Hadi dengan menelefon 016-2745515. – BERNAMA


Skuad angkat berat cetus sensasi, sumbang emas kedua Malaysia

Muhamad Aznil Bidin memastikan Jalur Gemilang terus berkibar megah di Pusat Pameran Nasional (NEC) apabila melakukan angkatan bebanan keseluruhan 285 kilogram (kg) dalam kategori 61kg lelaki, sekali gus mencatat rekod baharu temasya.

Badang kelahiran Kedah itu, melakukan angkatan snatch 127kg dan 158kg bagi clean & jerk.

Kejayaan tersebut juga sekali gus membuktikan kehebatan atlet berusia 28 tahun itu, yang berjaya mempertahankan gelarannya yang dimenangi pada edisi 2018 di Gold Coast, Australia.

Atlet Papua New Guinea Morea Baru memenangi pingat perak dengan mencatat angkatan keseluruhan seberat 273kg, sementara gangsa menjadi milik Gururaja Poojary dari India dengan angkatan bebanan 269kg.

Sementara itu, Muhamad Aznil bersyukur kerana segala usaha dilakukan selama empat tahun dalam membuat persiapan bagi menghadapi temasya kali ini, berbaloi.

“Bukan mudah nak pertahankan pingat emas…perlu mental kuat, jaga pemakanan, rehat yang cukup dan sentiasa mendengar apa jurulatih beritahu,” katanya bahawa kejayaan di temasya kali ini menjadi motivasi kepadanya, untuk layak beraksi pada Sukan Olimpik 2024 di Paris.

“Pada Disember ini ada kejohanan kelayakan ke Sukan Olimpik (2024) di Colombia, jadi saya akan membuat persiapan sebaiknya, kerana impian saya untuk mendapat pingat di Olimpik,” katanya.

Terdahulu pada saingan hari ini, Mohamad Aniq Kasdan menyumbangkan pingat emas pertama negara di temasya sukan berkenaan, apabila mengungguli kategori 55kg lelaki.

Kejayaan tersebut juga amat istimewa selepas kontinjen negara tidak menjelmakan kilauan pingat sejaktemasya sukan berkenaan dibuka secara rasmi pada Khamis (28 Julai) lepas.

Lebih manis, Mohamad Aniq yang melakukan angkatan keseluruhan 249kg berjaya mencipta rekod baharu temasya. – BERNAMA


Sabah sokong Kerajaan Perpaduan demi kebaikan, kestabilan – Hajiji

KOTA KINABALU: Sokongan dan penyertaan parti-parti politik di Sabah dalam Kerajaan Perpaduan pimpinan Perdana Menteri Datuk Seri Anwar Ibrahim diyakini dapat memastikan kestabilan dan kesejahteraan rakyat negeri, kata Ketua Menteri, Datuk Seri Hajiji Noor.

Beliau berkata, kerajaan negeri yang diterajui Gabungan Rakyat Sabah (GRS) serta Barisan Nasional (BN) mahu memberikan fokus kepada usaha memulihkan ekonomi negeri dan membangunkan Sabah ke arah merealisasikan pelan lima tahun hala tuju Sabah Maju Jaya (SMJ).

“Kita (GRS-BN) ada tiga tahun lagi untuk memerintah Sabah. Kita tidak mahu terlampau berpolitik atau ada gangguan, kerana bagi kita adalah kepentingan rakyat dan negeri,” kata Pengerusi GRS itu kepada pemberita ketika ditemui selepas membentangkan Belanjawan Sabah 2023 di Dewan Undangan Negeri Sabah di sini hari ini.

Sementara itu Timbalan Ketua Menteri, Datuk Seri Bung Moktar Radin berkata, kerajaan Sabah mahu konsep kerajaan perpaduan dipraktikkan dan dirasai di negeri ini supaya rakyatnya dapat menikmati limpahan ekonomi serta pembangunan sama.

Pengerusi BN Sabah itu turut mengalu-alukan mana-mana parti di Sabah untuk menyertai kerajaan perpaduan dalam usaha memastikan kemakmuran pentadbiran negara yang dapat memacu kepada pemulihan ekonomi, dan nasib rakyat terbela.

“Nama pun perpaduan, bermakna semua (parti) pun boleh menyertainya. Jadi, saya mengalu-alukan mana-mana parti menyertai kerajaan perpaduan bagi memastikan perpaduan dalam pemerintahan harus memakmurkan negara dan rakyat. Ini keutamaan kita,” katanya.

Bagi Pengerusi Pakatan Harapan (PH) Sabah, Datuk Christina Liew, kesediaan GRS menyertai serta menyokong pembentukan kerajaan perpaduan dilihat sebagai langkah terbaik demi pembangunan dan manfaat rakyat Sabah.

Beliau berkata, pihaknya menunggu pertemuan antara pemimpin GRS bersama pemimpin PH Sabah bagi membincangkan pelbagai perkara berkaitan yang boleh dibawa untuk bekerjasama.

Presiden Warisan, Datuk Seri Mohd Shafie Afdal pula yakin Kerajaan Perpaduan adalah sebuah kerajaan yang stabil dan mampu memulihkan ekonomi negara.

Anwar dalam sidang media pada hari pertama bertugas secara rasmi di Putrajaya berkata kerajaan perpaduan pimpinannya telah mencapai majoriti dua pertiga melalui penyertaan terkini oleh GRS, setelah dimaklumkan oleh Hajiji.

Anwar, 75, mengangkat sumpah sebagai Perdana Menteri ke-10 di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara semalam. – BERNAMA


Tok Mat, Mahdzir Khalid antara enam nama besar bertanding PRN

KUALA LUMPUR: Tanggungjawab Barisan Nasional (BN) untuk berdepan Pilihan Raya Negeri (PRN) pada bulan depan hampir selesai, selepas parti itu mempertaruhkan seramai 108 calon.

Presiden BN, Datuk Seri Dr Ahmad Zahid Hamidi berkata, daripada jumlah itu, 63 peratus merupakan calon muka baharu manakala 18 peratus adalah penyandang di kawasan sedia ada.

Tambah beliau, 20 peratus lagi calon dikemukakan adalah mereka yang pernah bertanding dan mahu mempertaruhkan diri semula pada PRN tersebut.

Pada masa sama, katanya, 83 peratus daripada calon-calon tersebut memiliki kelayakan pengajian tinggi dan kelulusan profesional.

Daripada jumlah itu juga, BN memberi keyakinan kepada beberapa bekas Menteri Besar dan bekas menteri, yang semestinya mempunyai pengalaman luas dalam industri politik tanah air.

Datuk Seri Mohamad Hasan yang memegang jawatan Timbalan Pengerusi BN merangkap Ahli Parlimen Rembau akan bertanding bagi mempertahankan Dewan Undangan Negeri (DUN) Rantau, Negeri Sembilan.

Bekas Menteri Besar Negeri Sembilan itu ketika ini menggalas tugas sebagai Menteri Pertahanan.

Selain itu, dua bekas Menteri Besar Terengganu iaitu Datuk Seri Ahmad Said dan Datuk Seri Ahmad Razif Abdul Rahman, masing-masing turut dicalonkan semula bagi mempertahankan kerusi DUN Kijal dan DUN Seberang Takir di Terengganu.

Bukan itu sahaja, bekas Menteri Besar Kedah, Datuk Seri Mahdzir Khalid diumum akan bertanding untuk merebut DUN Pedu, Kedah.

Ketua BN Kedah itu juga pernah menggalas tugas sebagai Menteri Pendidikan dan Naib Presiden UMNO.

Sementara itu, bekas Menteri Kementerian Perumahan dan Kerajaan Tempatan (KPKT) yang juga bekas Ahli Parlimen Kepala Batas, Datuk Seri Reezal Merican Naina Merican pula akan bersaing di DUN Bertam, Pulau Pinang.

Malah, bekas Menteri Wilayah Persekutuan yang juga Ahli Parlimen Jelebu, Datuk Seri Jalaluddin Alias dicalonkan di DUN Pertang, Negeri Sembilan.

Suruhanjaya Pilihan Raya (SPR) menetapkn PRN di enam negeri diadakan serentak. dengan 12 Ogos ini sebagai hari pengundian manakala 29 Julai sebagai hari penamaan calon.

Sementara itu, hari pengundian awal ialah pada 8 Ogos ini.

Author

Fazleen Safina Abd Jamil

View all posts

View all posts


“Pergi tengok wayang,” seloroh Anwar

KAJANG: “Pergi tengok wayang”, itu reaksi berseloroh Pengerusi Pakatan Harapan (PH) Datuk Seri Anwar Ibrahim ketika diajukan soalan destinasi yang ditujunya selepas keluar dari rumahnya di Sungai Long di sini hari ini.

Kenderaan yang membawa Presiden PKR itu kemudian meninggalkan kediamannya pada kira-kira 11.22 pagi.

Isteri Anwar iaitu Pengerusi Penasihat PKR Datuk Seri Dr Wan Azizah Wan Ismail juga sempat menyapa petugas media yang berkampung di depan rumahnya sebelum beredar pukul 11.15 pagi untuk melawat seorang ahli Angkatan Muda Keadilan (AMK) yang sedang menjalani rawatan di hospital akibat kemalangan sewaktu berkempen pada Pilihan Raya Umum ke-15 (PRU15).

“A waiting game,” kata Ahli Parlimen Bandar Tun Razak itu ringkas apabila mengulas mengenai perkembangan politik semasa negara yang diibaratkan sebagai permainan menunggu.

Semalam, Anwar dan Pengerusi Perikatan Nasional (PN) Tan Sri Muhyiddin Yassin menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara setelah tiada Ahli Dewan Rakyat yang mendapat kepercayaan majoriti mudah untuk dilantik sebagai Perdana Menteri seperti yang diperuntukkan di bawah Perkara 43(2)(a) Perlembagaan Persekutuan.

Majoriti mudah untuk membentuk kerajaan ialah 112 kerusi, namun ketika ini berlaku situasi Parlimen tergantung apabila tiada parti atau gabungan politik mendapat majoriti mudah untuk membentuk kerajaan Persekutuan.

Keputusan PRU15 pada 19 Nov menyaksikan PH memperoleh 82 kerusi Parlimen, PN (73), Barisan Nasional (30), Gabungan Parti Sarawak (23), Gabungan Rakyat Sabah (enam), Warisan (tiga), Bebas (dua) serta Parti Bangsa Malaysia dan Parti Kesejahteraan Demokratik Masyarakat masing-masing satu kerusi. – BERNAMA


Elektrik: Subsidi bersasar T20 berasaskan pendapatan diumum selepas sistem PADU siap

KUALA LUMPUR: Subsidi bersasar penggunaan elektrik bagi golongan T20 berasaskan pendapatan akan diumumkan selepas sistem Pangkalan Data Utama (PADU) dijangka siap hujung tahun ini.

Menteri Sumber Asli, Alam Sekitar dan Perubahan Iklim, Nik Nazmi Nik Ahmad berkata, ketika ini, subsidi diberikan berdasarkan kategori jumlah unit elektrik (kWj) pengguna dan bukannya berasaskan pendapatan.

Sehubungan itu katanya, apabila dengan sistem PADU siap sepenuhnya, subsidi bersasar kepada pengguna T20 berasaskan pendapatan mereka dapat dilaksanakan.

“Kalau T20 kita anggap rumah mereka ada lima, enam penyaman udara, ada pengering serta banyak kelengkapan lain dan bil elektrik mereka cecah RM500 hingga RM700 atau lebih.

“Tidak patutlah mereka dapat subsidi yang lebih berbanding golongan lain, kerana ia (subsidi) berdasarkan penggunaan, jadi mereka (T20) yang nikmati lebih banyak subsidi ringgit berbanding pengguna M40 dan B40, secara prinsipnya ini tidak adil,” katanya pada Waktu Pertanyaan-Pertanyaan Menteri, di Dewan Rakyat hari ini.

Nik Nazmi juga bersetuju penggunaan tenaga solar wajar digalakkan kepada golongan T20, bagaimanapun harga tenaga boleh diperbaharui itu mestilah pada harga pasaran yang sesuai dan boleh bersaing dengan tenaga elektrik konvensional.

Beliau menjawab soalan tambahan Khoo Poay Tiong (PH-Kota Melaka) yang meminta penjelasan berhubung pemansuhan subsidi elektrik bagi T20 serta sama ada kerajaan akan menggalakkan golongan itu menggunakan tenaga solar sebagai sumber alternatif elektrik.

Menjawab soalan asal Khoo berhubung jumlah perbelanjaan subsidi yang dijimatkan ekoran pelarasan Pelepasan Kos Tidak Seimbang (ICPT) pada Januari 2023, Nik Nazmi berkata penjimatan subsidi adalah sebanyak RM5.4 bilion bagi tempoh 1 Januari hingga 30 Jun dan kos itu telah dilepaskan kepada pengguna secara bersasar.

“Kos ICPT bagi tempoh Julai hingga Disember 2022 sebanyak RM16.16 bilion bersamaan kadar surcaj 27 sen/kWj yang sepatutnya dilepaskan kepada semua pengguna bagi tempoh Januari hingga Jun 2023.

“Bagaimanapun, kerajaan bersetuju mengekalkan rebat 2 sen/kWj kepada pengguna domestik dan surcaj 3.70 sen/kWj pengguna bukan domestik dalam kategori voltan rendah (tarif B dan D) serta kategori pertanian spesifik (tarif H, H1, dan H2) bagi tempoh 1 Jan hingga 30 Jun 2023.

“Pengguna bukan domestik yang lain dikenakan surcaj pada kadar 20 sen/kWj bagi tempoh yang sama,” katanya. – BERNAMA


Pemandu maut, nahas kereta terbabas rempuh treler di Teluk Intan

TELUK INTAN: Seorang lelaki maut selepas kereta yang dipandunya terbabas sebelum merempuh sebuah treler dalam hujan lebat di Kilometer 7, Jalan Maharajalela di sini, malam tadi.

Mangsa berusia 37 tahun itu mengalami kecederaan parah di kepala dan disahkan meninggal dunia di lokasi kejadian kira-kira jan 7 malam.

Sementara itu, pemandu treler tidak mengalami kecederaan.

Ketua Polis Daerah Hilir Perak ACP, Ahmad Adnan Basri berkata, siasatan awal mendapati kereta terbabit tampil daripada arah Teluk Intan menghala ke Hutan Melintang.

“Sampai di tempat kejadian, kereta yang dipandu mangsa tiba-tiba hilang kawalan dan terbabas masuk ke laluan bertentangan lalu melanggar treler.

“Dimaklumkan, semasa kejadian, cuaca hujan lebat dan permukaan jalan adalah licin,” katanya dalam satu kenyataan, hari ini.

Susulan kejadian, pihak polis meminta mana-mana saksi tampil menghubungi Pegawai Penyiasat, Inspektor Hanif Ghazali di talian 013-8211978 bagi membantu siasatan.

Kes disiasat di bawah Seksyen 41(1) Akta Pengangkutan Jalan 1987.

Author

Diyana Rahip

View all posts

View all posts


Tiada tauliah sembelih, DBKL kompaun dan tutup tiga kilang proses ayam

KUALA LUMPUR: Tiga kilang memproses ayam di Batu Caves, di sini, dikompaun dan diarah tutup dalam operasi dijalankan Jabatan Kesihatan dan Alam Sekitar Dewan Bandaraya Kuala Lumpur (DBKL), awal pagi tadi.

Operasi bermula pada jam 2 pagi itu diketuai Timbalan Pengarah Kanan, Dr Nor Halizam Ismail yang melakukan pemeriksaan mengejut ke premis terbabit.

DBKL dalam laman Facebook (FB) rasmi berkata, hasil pemeriksaan mendapati beberapa kesalahan dilakukan pemilik perniagaan berkenaan.

“Antaranya tidak memiliki sijil tauliah penyembelihan dan tiada sijil halal, premis tidak bersih, menggajikan pekerja warga asing yang tiada suntikan tifoid, tiada sistem tapisan sisa serta menyalurkan sisa fizikal dan darah terus ke longkang awam.

“Susulan itu sebanyak lapan kompaun dikeluarkan iaitu tiga mengikut Undang-Undang Kecil (UUK) 25(1)(b) UUKPPM (WPKL) 2016 kerana lantai dan dinding ruang pemprosesan ayam kotor dengan sisa efluen, lemak dan darah ayam.

“Manakala dua kompaun mengikut UUK 38(1) UUKPPM (WPKL) 2016 kerana gagal memberikan atau mengemukakan apa-apa maklumat atau dokumen serta tiga kompaun di bawah Seksyen 47(1)(d) Akta Jalan Parit dan Bangunan 1974 kerana membuang, mengalirkan sisa efluen, lemak dan darah terus ke longkang atau saliran awam,” katanya.

Menurutnya, pengurusan kilang diberi amaran dan nasihat berkaitan kehendak kesihatan manakala dua premis diarahkan tutup serta-merta melalui Notis Perintah Penutupan mengikut Seksyen 11 Akta Makanan 1983 dan UUK 28(1) UUKPPM (WPKL) 2016 bagi melakukan pembersihan dan penambahbaikan.

“Selain itu, laporan juga akan dipanjangkan kepada Jabatan Pelesenan dan Perniagaan untuk pembatalan lesen serta turut dipanjangkan kepada Jabatan Kemajuan Islam Malaysia (Jakim), Suruhanjaya Perkhidmatan Air Negara (SPAN) dan Jabatan Alam untuk tindakan lanjut. – Harian Metro

Author

Media Variasi

View all posts

View all posts


PRN: Polis Kedah ingatkan jangan libat aspek ‘3R’

ALOR SETAR: Polis mengingatkan semua pihak supaya tidak menyentuh aspek ‘3R’ iaitu Agama (Religion), Raja (Royal) dan Kaum (Race) menjelang Pilihan Raya Negeri (PRN) tidak lama lagi.

Ketua Polis Kedah, Datuk Fisol Salleh berkata tindakan sedemikian akan dipantau Pasukan Khas 3R yang telah ditubuhkan sejak Mac lepas.

“Sekiranya ada pihak dikenal pasti menyentuh isu itu (3R) dan ia didokumenkan termasuk dalam bentuk video, pihak polis akan membuka kertas siasatan.

“Semua pihak perlu memainkan peranan memastikan keamanan negeri dan negara terpelihara dan tidak menyentuh isu-isu sensitif,” katanya dalam sidang media di sini hari ini.

Selain Kedah, lima lagi negeri iaitu Pulau Pinang, Negeri Sembilan, Selangor, Kelantan dan Terengganu turut akan berdepan dengan PRN.

Fisol turut meminta pihak yang ingin mengadakan perhimpunan sempena PRN membuat permohonan terlebih dahulu supaya pihak polis dapat mengawal keadaan di lokasi serta menjamin keselamatan orang ramai. – BERNAMA


Guru TikTok kembang minat pelajar

KUALA LUMPUR: Budaya mengajar menerusi platform TikTok menghasilkan guru-guru TikTok dan sebahagiannya menarik minat pelajar untuk memahami sesuatu subjek.

Pengerusi Majlis Anugerah Pendidik Paling Berpengaruh Malaysia, Tiffany Tan berkata, segelintir guru TikTok ini tidak memiliki latar belakang pendidikan tetapi berkongsi sesuatu ilmu pengetahuan kepada orang ramai.

“Contohnya TikTok guru mengajar mengenai cara memeriksa kereta yang rosak, mengenai kepentingan insurans, keselamatan dan lain-lain.

“Kaedah ini menarik minat pelajar dalam pelajaran atau sesuatu kemahiran.

“Kita tidak boleh henti budaya atau teknologi seperti ini yang sedang berkembang tetapi sebagai ibu bapa perlu memberi bimbingan kepada anak-anak apa yang betul atau tidak, apa yang boleh dibuat dan tidak.

“Ini kerana jika buat perkara tak boleh akan beri kesan kepada diri sendiri, disiplin diri amat penting,” katanya kepada pemberita selepas Majlis Penganugerahan Penghargaan kepada 147 Warga Pendidik dari pelbagai bidang di seluruh negara.

Majlis anjuran Majlis Tindakan Pengguna Negara itu dirasmikan Ketua Penolong Setiausaha Bahagian Sumber Manusia Jabatan Perdana Menteri, Dr Nik Adi Sukiman Nik Ahmad Fauzi yang bermatlamat pendidikan adalah isu penting bagi kehidupan, negara dan juga manusia.

Turut hadir, Ketua Penolong Setiausaha Kanan Kementerian Pendidikan, Heizrul Ali, Ketua Penolong Pengarah Kanan Kementerian Dalam Negeri, Abdul Razak Junaidi dan Pengarah Jabatan Pendaftaran Pertubuhan Malaysia Selangor, Nurul Azhar Husin.

Dalam pada itu, tambahnya kadang-kadang anak-anak lebih mudah menurut kata menerusi guru TikTok berbanding ibu bapa.

“Pengaruh media sosial amat besar dalam aspek pendidikan namun manfaatkan sepenuhnya kerana ia menjadi tanggungjawab rakyat untuk memastikan hala tuju generasi hari ini.

“Pendidik yang cemerlang adalah berjiwa besar, berperibadi mulia, berani pikul tanggungjawab, tidak mementingkan diri, semangat untuk membimbing serta menyerlahkan potensi dalam diri anak-anak.

“Tingkah laku ibu bapa serta guru selalunya direfleksikan secara langsung pada anak-anak didik mereka,” katanya.

Author

Tun Puteh Wanti

View all posts

View all posts


Kerajaan aktifkan PPS lebih awal sebelum banjir – Zahid

CYBERJAYA: Ramalan cuaca daripada Jabatan Meteorologi Malaysia (MetMalaysia) akan menjadi rujukan utama buat kerajaan dalam mengaktikan Pusat Pemindahan Sementara (PPS) di seluruh negara.

Timbalan Perdana Menteri, Datuk Seri Ahmad Zahid Hamidi berkata, perkara itu bagi membolehkan PPS diaktifkan lebih awal sebelum banjir melanda kawasan terbabit.

Menurutnya, kerajaan turut mengambil inisiatif proaktif menerusi kerjasama dengan MetMalaysia di beberapa kawasan yang diramal menerima jumlah taburan hujan yang mengakibatkan banjir.

“Ini bagi mengelakkan kehilangan nyawa, kerosakan harta benda atau kehilangan dokumen-dokumen penting.

“Jadi ini adalah langkah baharu. Kedua, buat pertama kalinya badan sukarela bersama-sama dengan jawatankuasa ini dan kita mahu di peringkat nasional, negeri, daerah serta PPS usaha-usaha sukarelawan diterlibatkan.

“Ia bagi bukan sahaja mengurangkan beban tugas untuk melihat keberkesanan menyelesaikan banjir terutama kepada mangsa-mangsa,” kata Ahmad Zahid seperti dilapor Astro Awani hari ini.

Beliau berkata demikian dalam sidang media selepas mempengerusikan Mesyuarat Jawatankuasa Pengurusan Bencana Pusat (JPBP) di Bangunan Perdana Putra, Putrajaya pada Selasa.

Beliau yang juga Menteri Kemajuan Desa dan Wilayah berkata, tiga kawasan utama yang menjadi tumpuan ialah Pantai Timur (Kelantan dan Terengganu); Sabah (Pantai Timur); serta Sarawak (Pantai Barat).

Tambahnya lagi, Kerajaan Perpaduan memberi jaminan bahawa bantuan kepada mangsa-mangsa banjir yang disalurkan oleh kerajaan terdahulu akan diteruskan seperti biasa.

Malahan, beliau turut mengarahkan supaya agensi pengurusan banjir memberi layanan sama rata kepada Kerajaan Negeri tanpa mengira di pihak kerajaan mahupun pembangkang.

“Selain itu, masalah penyelesaian jangka panjang bagi pengurusan banjir terutamanya bagi penyediaan tebatan banjir secara holistik.

“Kita dimaklumkan satu (projek) dan perancangan jangka panjang hingga tahun 2100. Namun. lebih penting ialah penyelesaian dicari sekarang dan bukan menggunakan pendekatan mengikut banjir ramalan MetMalaysia (untuk memindahkan mangsa).

“Begitu juga kawasan muka bumi di bawah aras laut memerlukan penyelesaian jangka panjang kerana masalah banjir termenung berlaku di banyak tempat,” ujarnya.

Terdahulu, MetMalaysia meramalkan ribut petir, hujan lebat dan angin kencang berterusan berlaku di kawasan pantai barat Semenanjung, barat Sabah dan utara Sarawak pada sebelah petang hingga awal malam dalam tempoh beberapa hari akan datang.

Author

Diyana Rahip

View all posts

View all posts


Lawan dengan hujah, bukan dengan provokasi – Syed Saddiq

MUAR: Presiden MUDA, Syed Saddiq Syed Abdul Rahman menyeru kepada pihak yang membuat provokasi semasa beliau sedang memberikan ceramah di Muar untuk berlawan dengan hujah.

Untuk rekod, Syed Saddiq menerima provokasi daripada sekumpulan pemuda penunggang motosikal ketika sedang berucap di Ceramah Mega Muar semalam.

Beliau dalam ucapannya berkongsikan perjalanan masa pencapaiannya sepanjang berkhidmat sebagai wakil rakyat Muar, seperti initiatif bantuan sebanyak RM50 juta dijalankan untuk pembangunan dan kebajikan.

“Terima kasih juga kepada rakan-rakan seperjuangan saya turut hadir semalam dari Pakatan Harapan (PH) dan MUDA seperti Abang Mat, Saudara Liew Chin Tong, Tuan Haji Aminonulhuda dan banyak lagi.

“Malangnya, ada provokasi yang terjadi datang dari sekumpulan ‘mat motor’ semasa saya berucap. Tetapi saya tak mahu politik kotor ini dibelenggu di Muar terutamanya datang daripada golongan muda.

“Kalau mahu lawan, kita lawan dengan hujah bukan dengan provokasi. Alhamdulilah, keadaan terkawal dengan bantuan pegawai polis, RELA dan sukarelawan. Terima kasih banyak-banyak kepada semua abang-abang polis, RELA dan sukarelawan,” katanya di Facebook hari ini.

Tambahnya, fokus beliau dalam politik masih sama seperti awalnya beliau menceburi bidang ini iaitu membersihkan ‘politik lapuk’ dan memberi tumpuan kepada politik khidmat.

“Terima kasih keluarga Muar kerana berikan kepercayaan untuk saya berkhidmat selama empat tahun. Moga saya diberi peluang untuk terus berkhidmat di Muar. Doakan saya,” katanya lagi.

Author

Faridah Amiratul

View all posts

View all posts


MP Mukah terlepas peluang undi Speaker Dewan Rakyat

CYBERJAYA: Keputusan undian Ahli Parlimen dalam pemilihan Yang Dipertua Dewan Rakyat didapati kurang satu undian.

Calon speaker iaitu Datuk Johari Abdul memperoleh 147 undi manakala Tan Sri Mohd Radzi Sheikh Ahmad memperoleh 74 undi, dan jika dikira undian tersebut hanya berjumlah 221 undian kurang daripada jumlah keseluruhan Ahli Parlimen iaitu 222.

Ahli Parlimen yang tidak hadir semasa proses pengundian tersebut ialah Timbalan Menteri Ekonomi, Datuk Hanifah Hajar Taib iaitu Ahli Parlimen Mukah.

Namun Hanifah dilihat berada di Parlimen sekitar jam 11.05 pagi semasa istiadat mengangkat sumpah Ahli Parlimen sedang berjalan dan beliau dilihat selesai menjalankan istiadat tersebut.

Beliau dipercayai tiba lewat di Parlimen sehingga menyebabkan terlepas peluang untuk mengambil bahagian dalam proses pengundian pemilihan Yang Dipertua Dewan Rakyat, lapor Malaysiakini.

Author

Faridah Amiratul

View all posts

View all posts


Fitnah Dr Hafidzah, Amanah akan ambil tindakan undang-undang

KOTA BHARU: Parti Amanah Negara (Amanah) Kelantan tidak teragak-agak untuk mengambil tindakan terhadap sesiapa sahaja yang secara terang-terangan menyerang atau menimbulkan fitnah terhadap mana-mana calon Pakatan Harapan (PH) di negeri itu.

Amaran itu diberikan susulan tuduhan dilemparkan terhadap kemenangan Dr Hafidzah Mustakim di Dewan Undangan Negeri (DUN) Kota Lama yang dimuat naik seorang individu di laman sosial Facebook, pada Isnin.

Pengarah Operasi (Biro Kanun) PRN Amanah Kelantan, Hisham Fauzi berkata, pihaknya menerima tangkap layar berkaitan status tersebut yang berbaur tuduhan dan dakwaan terhadap Dr Hafidzah selepas menang dalam pilihan raya negeri (PRN).

“Dr Hafidzah diisytiharkan sebagai pemenang dan kami sangat berasa kesal atas tuduhan yang dibuat.

“Kami akan mengambil tindakan lanjut mengikut lunas undang-undang sebagai pengajaran kepada pihak berkenaan agar tidak sewenang-wenangnya melabelkan atau membuat fitnah kepada pihak lain yang bertentangan dengan mereka,” katanya ketika dihubungi Sinar Harian pada Isnin.

Hisham yang juga seorang peguam turut mendesak agar pihak berkuasa terutama polis dan Suruhanjaya Komunikasi dan Multimedia Malaysia (SKMM) bertindak membendung tindakan provokatif seumpama itu.

“Tidak boleh benarkan sama sekali, mana-mana pihak menimbulkan isu perkauman dan agama secara terbuka termasuk di platform media sosial seperti Facebook, Twitter atau TikTok.

“Saya menggesa agar tindakan segera diambil bagi mengelakkan keadaan huru-hara, ketidakstabilan politik dan ketidakstabilan ekonomi dalam negara,” katanya.

Beliau berkata, pihak yang tidak berpuas hati sepatutnya memfailkan petisyen pilihan raya dan bukannya membuat fitnah terhadap calon yang diisytiharkan sebagai pemenang dalam PRN.

“Mereka ini seolah-olah enggan mengiktiraf satu proses pilihan raya yang sudah berjalan secara demokratik dan sewajarnya oleh pihak Suruhanjaya Pilihan Raya,” ujarnya.

Pada PRN Sabtu lepas, Dr Hafidzah menang di DUN Kota Lama dengan undian sebanyak 9,695, mengatasi calon PAS, Datuk Zamri Ismail (9,489), calon Parti Rakyat Malaysia, Tan Boon Kian (126) dan calon Bebas, Izat Bukhary Ismail Bukhary (85).

Sementara itu, semakan yang dibuat Sinar Harian pada petang Isnin mendapati, status yang dimuat naik telah dipadamkan oleh pemilik akaun Facebook berkenaan.

Author

Media Variasi

View all posts

View all posts


EPL: United kecundang, debut terbaik Unai Emery buat Aston Villa

PENGURUS Aston Villa yang baru dilantik, Unai Emery, memulakan debutnya dengan bergaya setelah membawa pasukan menewaskan Manchester United 3-1 dalam perlawanan Liga Perdana Inggeris 2022/2023, di Villa Park, pada Ahad.

Aston Villa tampil garang dalam perlawanan melalui jaringan Leon Bailey pada minit ke-7 yang menyempurnakan hantaran Jacob Ramsey.

Lucas Digne menambah duka United untuk meletakkan Villa mendahului 2-0 empat minit kemudian dengan rembatan padu sepakan percuma untuk menewaskan penjaga gawang United, David De Gea.

Bintang sensasi, Cristiano Ronaldo yang diturunkan dalam kesebelasan utama pada perlawanan ini gagal menjaringkan gol buat United melalui percubaan pada minit ke-34 yang diselamatkan penjaga gol, Emiliano Martinez.

Manchester United berjaya merapatkan jurang gol sebelum babak pertama perlawanan berakhir hasil jaringan gol sendiri Jacob Ramsey.

Jacob Ramsey menebus kesilapannya dengan menjadi watak penting buat Villa dalam perlawanan ini menerusi jaringan ketika pasukannya sebaik sahaja perlawanan bersambung pada separuh masa kedua.

Pengurus United, Erik Ten Hag memasukkan dua penyerang Anthony Martial dan Antony Elanga pada minit-65 untuk menggandakan serangan bagi memburu gol setelah ketinggalan dengan jaringan dua gol.

Namun, percaturan tersebut dilihat tidak menjadi dengan Villa terus tampil aksi konsisten hingga ke hujung perlawanan untuk menghadiahkan kemenangan pertama buat Umai Emery sebagai pengurus Aston Villa.

Author

Mohamad Fitri Hazim Hazam

View all posts

View all posts


Ada peluang, Sarawak akan tambah wakil wanita di Parlimen

Oleh: ARRIAN ZAYNE

SIMUNJAN: Wakil rakyat wanita memiliki sentimen kebertanggungjawaban terhadap masyarakat yang berbeza berbanding golongan lawan, kata Ahli Prlimen P200 Batang Sadong, Datuk Seri Nancy Shukri.

Suara golongan hawa kata Menteri Pelancongan, Seni dan Budaya itu lagi perlu juga didengari di dalam Prlimen selain di peringkat negeri.

Jelas Nancy lagi peranan wakil rakyat wanita di dalam Parlimen diakui perlu melihat setiap perkara secara menyeluruh bagi membuat penilaian terbaik seiring memartabatkan golongan hawa.

“Sekarang ini isu-isu berkaitan hak asasi manusia, isu kewarganegaraan, Matlamat Pembangunan Mampan serta perubahan iklim… semua perlu kita tahu,” ujarnya.

Beliau berkata demikian dalam sidang media selepas Majlis Perasmian Esplanade Simunjan yang dirasmikan oleh Premier Sarawak Datuk Patinggi Tan Sri Abang Johari Tun Openg semalam.

Dalam perkembangan sama, Nancy berkata sekiranya diberi peluang, Sarawak dijangka akan menambah wakil wanita di dalam Parlimen.

“Mungkin soalan ini berbunyi ‘bias’ untuk Sarawak namun saya menyokong tindakan penambahan wakil wanita di dalam Parlimen,” katanya.

Hasrat ini kata Nancy memberi ruang kepada wakil rakyat wanita yang ingin mengenegahkan isu yang hanya wanita dapat memperjelaskannya untuk pemahaman semua pihak.

“Namun saya bersyukur kami wakil rakyat wanita dikelilingi wakil rakyat lelaki yang memahami serta sering bekerjasama dalam menyuarakan sebarang pendapat termasuk bidang mensejahterakan golongan wanita.

Terdahulu, Nancy semalam turut menyaksikan Premier Sarawak merasmikan Esplanade Simunjan di Pekan Simunjan.

Author

Media Variasi

View all posts

View all posts


PRN: Dakwaan calon tak solat Jumaat, wakil buat laporan polis

KOTA BHARU: Wakil calon Barisan Nasional (BN) Dewan Undangan Negeri (DUN) Chempaka membuat laporan polis di Balai Polis Pengkalan Chepa susulan fitnah yang dilemparkan di satu laman Facebook yang mendakwa calon tidak pergi solat Jumaat, kelmarin.

Suami kepada calon itu merangkap Ketua Strategik Jentera BN DUN Chempaka, Zailany Zakaria, 50, berkata, laporan itu dibuat kelmarin bagi mempertahankan isterinya, Nik Normi Nik Ayub daripada menjadi mangsa fitnah pihak tidak bertanggungjawab.

Katanya, calon BN bagi DUN Chempaka adalah wanita dan tidak wajib menunaikan solat Jumaat.

“Saya menyedari status itu ketika berada di rumah di Batu 6, Pengkalan Chepa dan amat terkilan dengan laman Facebook berkenaan yang memuat naik status mendakwa calon BN (Chempaka) tidak solat Jumaat.

“Hal ini memburukkan keadaan apabila ia memberi persepsi negatif kepada masyarakat terhadap calon. Saya tegaskan bahawa calon BN DUN Chempaka adalah seorang wanita dan tidak diwajibkan solat Jumaat.

“Saya yakin laman itu dengan sengaja memuat naik kata-kata seperti itu seolah-olah untuk menjatuhkan moral calon BN serta memberi kesan buruk terhadap keputusan PRN nanti,” katanya di sini, semalam, lapor Harian Metro.

Menurutnya, komen-komen yang diberikan di laman itu seolah-olah BN jauh dari agama dan berharap perkara itu tidak berulang.

Beliau memaklumkan tidak teragak-agak untuk mengambil tindakan undang-undang terhadap pemilik laman Facebook itu.

Ketua Polis Kelantan, Datuk Muhamad Zaki Harun mengesahkan polis Kelantan membuka empat kertas siasatan sepanjang tempoh kempen Pilihan Raya Negeri (PRN) ini iaitu dua kes berhubung laporan perbuatan khianat dan masing-masing satu laporan fitnah serta mengaibkan calon bertanding.

Author

Media Variasi

View all posts

View all posts


Melayu perlu ubah kiblat politik kepartian demi masa depan negara

SUDAH tiba masanya orang Melayu memperbetulkan niat dan kiblat politik masing-masing dengan meneutralkan pandangan dan ideologi kepada penyatuan sebagai tunjang kuasa kepimpinan.

Penyelidik kepentingan awam, Muhammad Zaki Omar berkata, melihat kepada situasi pertambahan banyak parti politik ketika ini, menjadikan lebih banyak ‘mazhab’ dan kiblat politik wujud, ia secara tidak langsung memecahkan kekuatan undi Melayu.

Katanya, kiblat politik berasaskan kepartian menjadikan masyarakat Melayu semakin lemah pertimbangan dalam memilih pemimpin berkualiti.

“Perjalanan politik kepartian negara telah memperlihatkan bahawa parti tidak mampu sepenuhnya menyediakan calon berkaliber.

“Individu yang dicalonkan, dipilih atas merit sumbangan kepada parti masing-masing.

Maka pengundi Melayu perlu ambil pendekatan berdiri di luar gelanggang, menilai calon dengan bebas, tanpa prejudis, meletakkan keperibadian serta akhlak calon sebagai keutamaan.

“Daya diplomasi, toleransi dan lapang dada YB-YB terpilih ketika pembentukan kerajaan pasca PRU15 amat penting demi menjamin kemerdekaan negara daripada pengaruh kuasa-kuasa besar (New World Order),” katanya MEDIA VARIASI.

Muhammad Zaki berkata, Pilihan Raya Umum Ke-14 (PRU14), juga menyaksikan BN ‘rebah’, telah membuka mata betapa kuasa rakyat menentukan turun naik sesebuah kerajaan.

“Kuasa undi Melayu berpindah tangan kepada PH (Pakatan Harapan) yang juga penyumbang utama jatuhnya kerajaan BN.

“Jadi, turun naik sesebuah kerajaan terbukti amat bergantung kepada undi masyarakat Melayu seperti era reformasi 1997 dan PRU 2003.

“Percanggahan pendapat dalam kalangan Melayu tidak sewajarnya beri peluang kepada pihak yang berkepentingan untuk memecahbelahkan kesatuan rumpun Melayu yang merupakan tunjang kuasa pemerintahan Raja Berperlembagaan,” katanya.

Katanya, sistem politik pemerintahan di bawah naungan Yang di-Pertuan Agong memayungi kedaulatan negara hanya boleh digugat apabila kuasa masyarakat Melayu semakin lemah dan tiada kesatuan.

“Gerakan melebarkan jurang perbezaan berdasarkan percanggahan pemikiran dan pandangan politik dalam kalangan pengundi Melayu perlu segera dihentikan.

“Ini kerana minat yang mendalam orang Melayu terhadap politik dan pemerintahan adalah tanda mereka sayang dan cintakan negara.

“Akan tetapi, ia tidak boleh dibiarkan, disalah guna untuk kepentingan individu yang mempermainkan minda orang Melayu agar makin ‘berpecah’ dan mudah ‘diperintah’,” katanya.

Justeru, katanya, pengundi Melayu perlu kembali bermuhasabah, perlu memilih berada di luar gelanggang kepartian agar tidak berada di bawah pengaruh emosi, fanatik mahupun taksub terhadap individu mahupun parti.

“Ciri-ciri Siddiq (Benar), Amanah, Tabligh (Menyampaikan Ilmu), Fathonah (Bijaksana) perlu diserap kembali agar menjadi elemen terpenting dalam proses pemilihan wakil rakyat kawasan masing-masing.

“Kuasa undi kelompok Melayu yang juga penduduk majoriti turut memainkan peranan terpenting dalam memastikan pemimpin terpilih adalah mereka yang berpandangan jauh, berdiplomasi tinggi, mampu bekerjasama, mengenepikan ego dan perbezaan yang wujud demi memastikan negara pasca PRU15 menjadi kerajaan paling stabil, kuat dan harmoni,” katanya.

Author

Tun Puteh Wanti

View all posts

View all posts


Polis rampas syabu RM13.26 juta, tahan empat lelaki temasuk pelajar

SHAH ALAM: Polis merampas dadah jenis Methamphetamine bernilai RM13.26 juta dan menahan empat lelaki tempatan termasuk seorang pelajar kolej swasta, dalam dua serbuan di Putrajaya, Isnin lepas.

Ketua Polis Selangor, Datuk Arjunaidi Mohamed berkata, suspek berusia antara 22 dan 37 tahun yang bertindak sebagai ‘transporter’ itu, diberkas dalam serbuan pertama semasa mereka sedang memindahkan dadah kepada pengedar di kawasan parkir sebuah pusat beli belah sekitar jam 1.40 petang.

Beliau berkata hasil serbuan tersebut, polis menemui dan merampas 350 bungkusan plastik teh Cina yang disyaki dadah seberat 355.75 kilogram (kg), di dalam kereta jenis Vellfire di parkir tersebut.

“Dalam serbuan kedua di sebuah kondominium, polis merampas 23 bungkusan terdiri daripada 22 bungkusan plastik hijau bertulis teh Cina dan satu plastik lutsinar.

“Kesemua bungkusan ini mengandungi dadah jenis syabu dengan berat 23.09kg yang ditemui dalam sebuah bilik unit kondominium itu ketika serbuan dijalankan,” katanya dalam satu sidang media di Ibu Pejabat Polis Kontigen (IPK) Selangor di sini hari ini.

Arjunaidi berkata, sumber bekalan dadah tersebut dipercayai diperoleh dari negara jiran untuk dipasarkan di sekitar Lembah Klang.

Beliau berkata, tindakan juga diambil di bawah Akta Dadah Berbahaya (Pelucuthakan Harta) 1988, menerusi penyitaan dua buah kereta jenis Nissan Navara dan Honda CRV, satu akaun bank serta seutas jam tangan yang keseluruhannya bernilai RM240,504.

“Hasil semakan terhadap suspek-suspek tersebut mendapati mereka mempunyai kes lampau di bawah Seksyen 39B dan 12 (A) Akta Dadah Berbahaya 1952 serta Seksyen 394 dan 395/170 Kanun Keseksaan.

“Hasil ujian saringan awal air kencing terhadap mereka juga mendapati hanya dua orang suspek positif dadah iaitu tetrahydrocannabinol (THC) dan Opiate,” katanya.

Tambahnya, kesemua suspek ditahan reman selama tujuh hari di bawah Seksyen 117 Kanun Tatacara Jenayah.

Dalam pada itu, Arjunaidi memaklumkan seramai 135 kaki judi bola sepak Piala Dunia 2022 ditahan menerusi OP SOGA, dalam 119 serbuan di seluruh Selangor sejak 19 Nov hingga semalam.

“Penahanan tersebut melibatkan 128 warga tempatan dan tujuh warga asing termasuk rampasan pelbagai barangan meliputi enam buah komputer, tiga laptop, 193 telefon bimbit dan wang tunai lebih RM264,000.

“Setakat ini, seramai 29 orang dituduh di mahkamah dengan 87 kertas siasatan masih disiasat dan tiga diklasifikan sebagai tiada tindakan lanjut (NFA),” katanya. – BERNAMA


KPDNHEP rampas minyak masak diseludup RM2.41 juta

GOMBAK: [DIKEMASKINI] Kementerian Perdagangan Dalam Negeri dan Hal Ehwal Pengguna (KPDNHEP) merekodkan rampasan minyak masak peket bersubsidi dan botol berjumlah RM2.41 juta membabitkan 126 kes penyeludupan di seluruh negara.

Ketua Pengarah Penguat Kuasa KPDNHEP, Azman Adam berkata, rampasan itu direkodkan bermula 1 Julai 2022 hingga semalam meliputi pelbagai kesalahan.

Katanya, ia membabitkan KPDNHEP negeri dan daerah seluruh negara menerusi Op ATM (ayam, telur, minyak masak) ke atas pematuhan harga maksimum runcit minyak masak kelapa sawit tulen dalam botol oleh peniaga secara harian.

“Antara kesalahan yang dikesan antaranya membekalkan kepada pihak tidak berlesen, sorok bekalan di tempat tidak dilesenkan, sengaja atau tidak sengaja untuk tidak selenggara butiran rekod.

“Op ini akan diteruskan, dan kita akan terus memperkukuhkan risikan. Pada masa yang sama, berterima kasih kepada pengguna kerana membantu melaporkan,” katanya.

Beliau berkata demikian ketika ditemui pemberita selepas mengadakan pemeriksaan pematuhan harga maksimum minyak masak botol KPDNHEP – Op ATM, di pasaraya TMG Mart, Sri Gombak, di sini.

Justeru, KPDNHEP meneruskan OPS ATM (ayam, telur, minyak masak) supaya peniaga mematuhi peraturan ditetapkan.

Dalam perkembangan sama, beliau berkata, pihaknya mendapati, sebanyak 31 peratus premis perniagaan menjual minyak masak botol, di bawah harga ditetapkan kerajaan manakala 68 peratus lagi, mengikut harga ditetapkan kerajaan.

Katanya, ia berdasarkan pemeriksaan harga minyak masak kelapa sawit tulen botol yang diwartakan melalui Perintah Kawalan Harga dan Antipencatutan (Penentuan Harga Maksimum) 2022, berkuat kuasa pada 8 Ogos lalu, sehingga semalam, di seluruh negara.

Bagaimanapun, berdasarkan pemeriksaan itu juga, pihaknya turut menerima lapan aduan dan mendapati empat kes berlaku penyelewengan masing-masing dua di Kelantan, Sabah (1) dan Wilayah Persekutuan (1).

“Sejak melaksanakan Op khas selepas penubuhan Pasukan Khas Jihad Tangani Inflasi (PKJTI), kita sudah membuat pemeriksaan sebanyak 16,552 Op ATM, dan terlibat dalam 239 pemeriksaan operasi bersepadu bersama agensi lain,” katanya.

Author

Tun Puteh Wanti

View all posts

View all posts